text:
Koperative COVAGA ikorera mu Karere ka Bugesera, Umurenge wa Gashora kuri uyu wa kane tariki ya 14 Kamena 2012, yashyikirijwe igihembo yatsindiye ku rwego rw’isi cyatanzwe na Energy Globe Foundation, igihembo mu cyiciro cyo kubungabunga amazi, mu mishinga 800 yapiganwe ku rwego rw’isi.
Umushinga wo gukura amarebe mu mazi ukorwa na Koperative COVAGA (Cooperative de Vannerie de Gashora) igizwe n’abagore 63 n’umugabo umwe wagaragaye nk’indashyikirwa mu rwego rwo kubungabunga ibidukikije harwanywa icyatsi cy’amarebe ubusanzwe cyanduza kinanakamya amazi mu biyaga, ndetse uyu mushinga ukaba waranashimiwe kuzamura imibereho myiza y’abagize Koperative n’abaturanyi kuko aya marebe bayabyaza umusaruro bayakoramo ibikoresho by’imitako n’ibikoresho byo mu rugo bijyanye n’umuco nyarwanda.
Mu mwaka w’2010 nibwo uwo mushinga watanzwe ngo ujye mu mapiganwa n’indi mishinga yari iturutse hirya no hino ku isi, amarushanwa akaba yararebaga imishinga yo mu cyiciro cy’ ubutaka (earth), Umuriro (fire), Amazi (water), umwuka (air), n’urubyiruko (youth). Uwo mushinga rero ukaba waratsinze nkuhagarariye igihugu cy’uRwanda mu cyiciro cy’amazi.
Madamu Kornelia Kirchweger intumwa ya Energy Globe Foundation niwe washyikirije abanyamuryango ba Energy Globe Foundation certificat yiswe National Energy Globe Rwanda 2011, akaba yaravuze ko uyu mushinga ari gihamya ko ibisubizo by’ibibazo byose by’umwihariko mu bidukikije bidatangwa n’ikoranabuhanga rihanitse nkuko abanyaburayi babyibeshya. Kuba Koperative COVAGA yarabashije kuvana amarebe mu biyaga ikanagerekaho kuyabyaza umusaruro kikaba ari kimwe mu byereka amahanga aho u Rwanda rugeze mu rwego rwo kwishakira ibisubizo.
Mme Dancilla GAHONGAYIRE uhagarariye COVAGA yatangaje ko kuba bageze ku rugero rwo kumenyekana ku rwego rw’isi bigiye kubongerera imbaraga zo gukora kurushaho ndetse no gushaka amasoko.
Umuyobozi w’Akarere ka Bugesera Bwana Rwagaju Louis wari witabiriye umuhango wo gushyikiriza Koperative COVAGA kiriya gihembo, yasabye abanyamuryango bayo gukora ibihangano byinshi kandi byiza bikozwe mu marebe abizeza ubufatanye bw’Akarere mu gushaka amasoko.Yasabye ababyeyi bagize COVAGA kuba intangarugero n’ababyeyi b’inyangamugayo aho bari hose kandi bagashyira hamwe, bagasangira inyungu ku rwego rumwe, ntihagire abumva ko basumba abandi kugirango Koperative irusheho gukomera kandi inyungu zayo zigere kuri Bose.
Umuyobozi w’Ikigo cy’Igihugu cyo kubungabunga ibidukikije Dr Rose MUKANKOMEJE, witabiriye ibirori byo gushyikiriza COVAGA iki gihembo yongeye kwibutsa ko igihe kigeze ngo abanyarwanda bishakemo ibisubizo by’ibibazo bafite. COVAGA ikaba itanze urugero rwiza mu gutanga ibisubizo.
Koperative COVAGA yatangiye gukora mu mwaka wa 2006. Kubera imirimo y’iyi koperative, ibikorwa by’ubworozi bw’amafi bwari bwarahagaze bikaba byarongeye gusubukurwa.
Kubera urwego imaze kugeraho imenyekana, Koperative COVAGA yagiye ibona abaterankunga batandukanye harimo abo muri Kaminuza imwe yo muri Amerika y’amajyaruguru bamaze kuyubakira amazu yo gukoreramo ibihangano byayo, kuyifasha gutunganya uturima tw’igikoni no gutunganya ahahingwa ibihumyo mu rwego rwo kuzamura imirire yabo. aba baterankunga kandi bamaze kubagezaho ibikoresho bibika imyaka bakoresheje ingufu z’imirasire y’izuba.
Iri shimwe yahawe na Energy Globe Foundation ku rwego rw’isi naryo rikaba riyifungurira imiryango yo kwagura amarembo y’ibihangano byayo.
Kubera imirimo ya koperative COVAGA, ibipimo byafashwe kuri iki kiyaga mu mwaka wa 2010 byagaragaje ko amazi yacyo yiyongereye ndetse n’ibikorwa by’ubworozi bw’amafi bwari bwarahagaze byongeye gusubukurwa.
Mu mwaka wa 2010 u Rwanda rwakiriye inkera yateguwe na energy globe, aho Perezida wa repubulika y’ u Rwanda yahawe igihembo cy’imbaraga ashyira mu kubungabunga ibidukikije no guha umwanya gahunda yo kubungabunga ibidukikije muri gahunda z’iterambere ry’igihugu.
Igihembo Energy Globe World Award for sustainability cyatangijwe mu mwaka w’1999 n’uwitwa Wolfgang Neumann ubu kikaba kimaze kumenyekana nka kimwe mu bihembo bikomeye ku isi. Buri mwaka imishinga yo kubungabunga umutungo kamere n’iyo gukoresha ingufu zisubira (renewable energy) irarushanwa. Intego ni ugushyira ahagaragara imishinga iharanira iterambere rirambye hagamije kwerekana ko ibibazo byinshi is ifite bishamikiye ku bidukikije bishobora kubonerwa ibisubizo bihamye.
Aya marushanwa akorwa mu byiciro (categories) bitanu aribyo : ubutaka (earth), Umuriro (fire), Amazi (water), umwuka (air), n’urubyiruko (youth).


c: text/html

text:
Rulindo – Intore zirasabwa gushyira mu bikorwa amasomo zahawe
Nyuma y’ ibyumweru bitatu mu itorero ry’ igihugu, ku tariki 13.12.2011, intore zigera kuri 764 zasoje ibikorwa by’ itorero mu murenge wa Base, ku ishuri ryisumbuye rya Institut Baptiste de Buberuka. Asoza More...
Abatuye Rulindo barasabwa kurushaho kwiteza imbere muri uku kwezi kw’ imiyoborere myiza
Abaturage b’ akarere ka Rulindo barasabwa kurangwa n’ ibikorwa by’ iterambere muri uku kwezi kw’ imiyoborere myiza, kuko nta wagera ku miyoborere myiza nta terambere rihari. Minisitiri More...

robotstxt: allowed

filter: keep


text:
My special dreams
Episode ya 19
Duherukana mwarimu anyereka intebe y’ inyuma ,ubundi nyicaraho ariko nareba abana turi kwigana uburyo ari bato , nkakubita amaso josee wari wicaye mukindi gihande , mpita mfata icyemezo cyuko nitujya mukaruhuko………
.
Ubwo nahise mfata icyemezo cyo kwiga cyane , ubundi nkazabarusha bose , kuko nabonaga hagize akana kandusha naba nsebye.
Igihe cyarageze cyo gutaha mpita njya kureba josee ngo dutahane , ubundi tugitangira kuganira mbona papa josee aparitse aho , numva ngizemo akajinya ariko ntakundi , duhita twinjira mumodoka , ubundi twicara inyuma nkibisanzwe, twatashye tuganira , tugeze murugo dusubira mumasomo , ubundi burira tujya kuryama .
Nageze muburiri , gusinzira biranga , ngerageza ibishoboka byose ariko nkomeza gukanura , natangiye kumva nkeneye agatabi ngo mbone ibitotsi ariko nareba nkakabura , kandi nubwo mama josee yari yarakanyemereye ,sinari kukamusaba ntako mbona aho.Ubwo bwarinze bucya ntarasinzira , nkibaza umuti ariko nkawubura , sinzi uko nigiriye inama yo kujya njya kureba babatype twabanaga mu ibanga , ariko nabwo ikibazo cyari ukubona akanya kuko buri munsi bazaga kudutwara ku ishuri kandi twagera murugo bagahita bakinga igipangu .
.
Ubwo bwarakeye mugitondo niga amayeri yo gusaba papa josee ko yandeka nkajya ngenda namaguru nkanataha nayo ko nkunda kugenda namaguru kubera imvune nari naragize , ko ariko abaganga bantegetse .
Yaraje ndabimubwira nawe ntiyashidikanije yahise abyemera , ubundi nange nicinya akara.
Kumugoroba twaratashye baza gutwara josee wenyine , nange ntaha ukwange , mpita niruka njya kureba babagenzi banjye , nkibabona twahanye chesi ubundi baba barambwiye
.
Bo: uziko wamuntu wagutwaye ari boss
Njye: gutese?
Bo: warasirimutse kabisa ntawakumenya , ahubwo duhe 100
Njye: hahahah
Bo: nonese ko uje hano wambaye uniform ?
Njye: rwose nabuze agatabi mbura amahoro , ahubwo nari ninyujije hano ngo niba mugafite muhite mumpeho
Bo: ntacyo twakwima mwana twabanye. ubwo umwe yakoze mumufuka ahita ampereza ubundi nkashyira mugikapu , mpita mbasezera , ubundi amaguru nyabangira ingata.
.
Ubwo nageze murugo , mama josee ahita aza anyicara iruhande ,arambaza
We: ese mwana wa ko watinze gutaha
Njye: naje namaguru , gusa kuko ntari mpazi neza naje nitegereza inzira , kugira ngo ubutaha ntazayoba
We: ese mama nuko byagenze ? nonese kuki wahisemo kugenda namaguru kandi hari imodoka?
Njye : nagize ikibazo cyimvune , nibwo muganga yambujije kujya ngenda mumodoka cyane , kandi ambwirako ngomba kujya nkora sport
We: eeeehhh mbese nuko bimeze ? Ihangane rwose igihe kizagera ukire ubwo burwayi, gusa umugabo yari yabimbwiye nabyo , gusa ikinteye kuza ngo tuganire nashakaga kukubaza uko ubuzima , uri kububona nyuma yo kuva kugatabi ?
Njye: maze kubimenyera rwose , kuburyo ntakigatekereza
We: nakomeje kugira impungenge ko uzajya ujya kukanjwa rwihishwa
Njye: oya rwose sinabikora
We: eeehhh noneho undemye agatima , erega biriya bitabi sibyiza , gusa niwowe mbonye ubiretse nkabona ,uratuje kuko abenshi babireka , ugasanga buri gihe agatima gahora karehareha
Njye: erega nabonye ntakundi nagira mpitamo gutuza , gusa ubu nabyikuyemo
We: komereza aho mwana wa. Icya kabiri nshaka kukubwira ni uko Josee yatubwiye ko uri umuhanga ngo ibintu byose niwowe ubisubiza
Njye: na josee yarabibonye se? cyakora byo ndagerageza
We : komereza aho rero , ahubwo nimujya mutaha ujye umwigisha nawe azamenye ubwenge
Njye: guhera uyu mugoroba noneho tuzajya twigira hamwe
We: urakoze cyane .Icya 3 ari nacyo cyanyuma nshaka kukubwira ni uko Josee yakaniye se ngo ntazongera kugenda mumodoka ngo muzajya mujyana
.
Ubwo nahise ngira icyoba cyinshi ko bashobora kuba banketse , akaba ariyo mpamvu bashaka kumpa josee ngo aze ancunga , niko gusubiza mama josee nti :” kubera iki ashaka ko tujya tujyana?”
We: ni uko yavuze ko mwigana ngo ntiyagenda nimodoka wowe uri kugenda namaguru
Njye: oya sinajyana na josee ,erega we ni umwana , imodoka zishobora kumugonga
We: uziko aribyo koko ? sinari nabitekereje ahubwo urakoze , gusa abe ariwowe ubimusobanurira wenda wowe yakumva .
Njye : ntakibazo reka murebe mbimubwire.
.
Ubwo yahise ansezeraho , ubundi nerekeza muri etude , nge na josee ,twacungaga ko ntawe utureba tugahana utubizou , ubundi tugaseka , tugahita twiyumanganya tukongera kwiga . Tukiri muribyo nibwo josee yambwiye ko nawe atazongera kugenda mumodoka yase ngo ngende namaguru , mubajije impamvu ambwira ko abura uwo baganira , nahise ntangira kumwumvisha uburyo ki ari umwana ,yanga kubyemera ngeze aho mbonye abyanze mubwirako natabyemera nzahita nigendera , abona kubyemera , ubwo ibyo kurya byaraje , duhita twerekeza kumeza n’ ababyeyi ubundi dutangira kurya ari nako ducishamo tukaganira .
.
Ubwo papa josee yahise aterura aravuga ati ; uziko josee yakunze uyu musaza we , uziko yakaniye ngo ntazongera kugenda nimodoka we agenda namaguru”
Njye: hahah ubwo se nibyo koko
Josee nisoni nyinshi nivugiraga dady
Papa josee : nibyo se? rwose wari wampangiyikishije
Mama josee : erega niyo bakundana ntakibazo kuko barangana , gusa muzirinde gukora ibyabana , sibyo bana ba?
Njye: sinabikora kuko papa yambwiye ko kubikora ari icyaha kandi ko umuntu ubikora azashya iteka ryose , ubwo rero sinabikora ntazajya kwa satani , njye nitinyira umuriro
Papa josee : uziko uyu mwana yamenya kubwiriza nizere ko na josee nawe abyumvise gusa natwe tuhakuye isomo
Josee: dady erega natwe mu ishuri ry’ abana pasiteri yarabitubujije ngo nibyo byarimbuye isodomu nigomora
Papa josee : rero niko bimeze , ntihakagire ubashuka ngo mubyemere
Twe: yego papa
.
Twarangije kurya , ubundi twerekeza kuburiri , nkigerayo nahise ntumura agatabi kabone ko ntagaherukaga , noneho kahise kanyica mpita nsibzira kuburyo nakanguwe na mama josee ubwo yakomangaga mugitondo , ndebye hejuru mpita nikanga , ubundi nsohoka nihuta cyane mugezeho
Mama josee : ko waryamiriye cyane mwana wa , kuburyo warugiye no gukererwa ishuri ?
Njye: nange sinzi uko byagenze ariko ubanza aruko naraye ndota cyane
Mama josee : ngaho karaba vuba ubundi ujye kwiga
.
Nahise nikoza douche vuba , ubundi ndangije mfata amakaye nerekeza ku ishuri ngeze munzira nibuka ko agatabi nibagiwe kugahisha nkagasiga kumeza , ubwo nashatse guhita ngaruka ngo nkahishe ariko nsanga nacyererewe kandi na mama josee akaba akiri murugo, ubwo nafunze umwuka ndakomeza njya mu ishuri.
Mbabwiye ngo narize naba mbabeshye kuko nakomeje gutekereza , uko mama josee arajya kunsasira nkibisanzwe , natekereza ko ari bubone kagatabi nkumva umusatsi umvuyeho , byageze aho mbona ishuri ryose riri kundeba , nkebitse mbona na mwarimu yasetse mbura ibyaribyo, nkomeje kureba mwarimu aba arambwiye
We: ese urimo uratekereza iki mwana muto?
Njye: ntacyo rwose ndakurikiye mwari
We: nonese igihe nakubwiriye ngo ujye gukosora kariya kabazo , nkasubiramo inshuro eshanu zose , niki gituma utangenda
Ubwo nibwo nahise menya ko nari nagiye kure , ubundi ndagenda mpita nkikora , bose baratangara
.
Ubwo sinjye warose dutashye , mpita noneho nemera kugenda mumodoka ngo ndebe ko nagerayo , nkigera murugo nahise nihutira mucyumba nsanga ibintu byose uko nabisize mpita mfata agatabi ndagahisha , ubundi tujya muri etude na josee. Bwamaze kwira mama josee aba araje arivugisha ati ; uziko nibagiwe gusasira kenny mugitondo? reka mpite njya gusasa . kuri njye aho nari nicaye nishinga icyara ko ari Imana yamwibahije , ikaba yampishiriye ariko nanone nkatekereza niba ariko bizahora nkabura igisubizo kuko kurivaho byo byari byaranze.
.
Ubwo nakomeje kubaho muri ubwo buzima , ariko njye na josee dukanira amasomo n’ urukundo ariko rwiyongera kuburyo iyo twabaga tutari kumwe numvaga umutima wange nsa naho nawutaye ,yagaruka nkumva noneho ndatuje . Ubwo umwaka wose warangiye arunjye wa mbere , josee ari uwa kabiri mukigo hose.
Ubwo twaratashye tugeze murugo batujyana muri hoteli kutwakira , amafi twarariye kabone ko njye aricyo nikundiraga , tumaze kurya amajambo aravugwa , ntakindi bavugaga atari ukudushimira n’ ukuntu bafite abana babahanga.
Igihe cyarageze turataha , niha ingamba zo kutazateshuka mumasomo
.
Ubwo hari mukiruhuko mama josee araza anyicara iruhande ubundi atangira kunganiriza
We: nonese ko wambwiye amateka yawe , tukaba twaragudashije , urabona ko umwaka urangiye , kandi niba narumvise neza , ko mukaso yishe bashiki bawe , ubwo gukomeza kumuhishira sitwaba duhishiriye umurozi ubundi akazatumarira urubyaro
Njye: uziko aribyo mama, ariko se nanone twakora iki?
We: nungutse igitekerezo
Njye: kimbwire wowe ndabizi ntakibi cyakuvaho
We: ndumva ejo twafata imodoka tukajya kumureba ,ubundi twamara kumubona tukaganira buhoro buhoro , ubundi tukazamushikiriza ubutabera bugakora ibyabwo
Njye: ambonye akanyica se?
We : oya uzagenda uhanyereke , niyinjize munzu murebe ,ubundi wowe usigare mumodoka , nimara kumumenya nibwo ibindi bizakorwa buhoro buhoro
Njye: uziko aribyo
.
Ubwo twanojeje byose , burira buracya , ubundi turitegura , turerekera , tukigerayo natunguwe no gusanga……..
.
Ntuzacikwe na episode ya 20


text:
Urwenya: "narinje kwiyahura"
"narinje kwiyahura"
mugabo ukuze yashatse umugore ukiri muto maze bamaranye igihe umugabo arwara
umutima, muganga amutegeka kutazongerea kugirana guhuza igitsina n'umugore we bitabaye uko agapfa, babivuganaho n'umugore bemeranya ko umugabo azajya arara muri salon, hashize icyumweru umugabo ananirwa kwihangana ahita azamuka asanga umugore ageze muri escalier ahura n'umugore amanuka ... nuko umugabo ati "narinje kwiyahura" umugore nawe ati"nanjye narinje kukwica"
Shyiraho Igitekerezo!
Subscribe to: Post Comments (Atom)


text:
IYI GROUP NIYO KUGIRANGO DUKUSANYE IBITEKEREZO BY'UKUNTU TWAFATANYA HAGATI YACU KUGIRANGO MBERE NA MBERE DUCIKE KU MUCO W'UBWOBA UTUMA DUTINYA ABATEGETSI KUGEZA UBWO TUBAHINDURA IBIGIRWAMANA.
TWEBWE UBWACU NITUMARA GUTSINDA INGESO YO GUTINYA KUVUGA UKO TUBYUMVA NTA MUSUSU TUKAZAFASHA N'ABANDI BANYARWANDA MURI RUSANGE KUBEREKA UBURYO BAKWIGOBOTORA IYO NGESO.
UYU MUCO WO GUTINYA UWUSANGA AHANTU HENSHI MURI LETA,MU MASHYAKA,AMADINI,KU KAZI,MU MASHURI,NDETSE NO MU NGO CYANGWA IMIRYANGO DUKOMOKAMO.
IYI GROUP NTA SHYAKA IBOGAMIYEHO,NTA VANGURA IRYO ARIRYO RYOSE ARIKO KANDI TUGOMBA KWIRINDA GUTUKANA CYANGWA INDI MICO MYANDAGAZI MU NYANDIKO TWANDIKA AHA! IKIGAMIJWE HANO NO UGUSHAKA KWIGISHANYA NO GUSANGIRA UBURYO BWAKORESHWA KUGIRANGO DUSHIRE AMANGA TURWANYE IGITUGU AHO KIVA KIKAGERA! KUKO KUGEZA UBU USANGA IGITUGU AHANTU HENSHI KUVA MU NGO KUGEZA MURI PEREZIDANSI Y'IGIHUGU!
INYANDIKO ZITAJYANYE NIYI NTEGO ZOSE ZIZAJYA ZIKURWA MURI IYI GROUP.KUGIRANGO IYI GROUP ITAZABOGAMA HASHYIZWEHO BA ADMIN BATATU BAFITE BACKGROUND ZITANDUKANYE KANDI BASHOBORA KONGERWA BIBAYE NGOMBWA.
MURAKOZE.


text:
Iteka uko ubuyobozi bwa RBC bwitabaga Komisiyo y’Abadepite ishinzwe gukurikirana imikoreshereze y’imari n’umutungo wa Leta (PAC) ngo bisobanure ku makosa agenda agaragazwa muri raporo y’Umugenzuzi Mukuru w’Imari ya Leta, hagaragazwa ko muri icyo kigo harimo ibibazo by’imiyoborere bishamikiye ku kuba ku miterere y’Inama y’Ubuyobozi.
Ubwo kuwa 15 Nyakanga 2015 PAC yatumizaga icyo kigo ngo cyisobanure ku makosa yagaragaye muri raporo y’Umugenzuzi Mukuru w’Imari ya Leta mu 2013/2014, Umuyobozi wungirije w’inama y’Ubuyobozi ya RBC, Usta Kaitesi, yemereye abo Badepite ko icyo kigo kiyobowe ariko mu buryo budashimishije, anongeraho ati “Mbese isa (RBC) n’iyubatse ku musenyi.”
Mu gusobanura, Kaitesi yavuze ko ubuke bw’abakozi, guhinduranya abayobozi, ndetse n’inzego z’ubuyobozi zidakwije abayobozi kubera ko harimo benshi bakora ku buryo bw’agateganyo, bituma akazi katagenda neza.
Icyo gihe hasobanuwe ko inama y’ubuyobozi ifite abayobozi barindwi, ariko na bwo umwe muri bo akaba akorera hanze y’igihugu, ku buryo byatumaga gukora inama zigamije gufatirwamo imyanzuro bigorana kuko barindaga kuzikora mu buryo bw’amashusho (Tele-conference), ugasanga habamo ubukererwe bukabije mu gufata ibyemezo.
Icyo gihe abayobozi ba RBC basabye inzego zibishinzwe kugerageza zikabongerera umubare w’abakozi kugira ngo huzuzwe imyanya iburamo abantu, bityo n’akazi kagende neza, Abadepite bagize PAC bakaba barabijeje kubakorera ubuvugizi kugira ngo imyanya itarimo abakozi baboneke, n’indi itarimo abayobozi babahabwe.
Icyakora n’ubwo ibyo byakozwe, ibyo bibazo byongeye kugarukwaho kuwa 26 Nzeri 2016, ubwo RBC yongeraga kwitaba PAC ngo icyo kigo cyisobanure ku makosa yagaragajwe muri raporo y’Umugenzuzi mukuru w’Imari ya Leta mu 2014/2015, aho Usta Kaitesi, yasobanuye ko icyo kigo cyashinzwe hagati mu mwaka w’ingengo y’imari.
Mu gusobanura ikibazo cy’imikoranire, James Kamanzi, Umuyobozi wungirije wa RBC yagaragaje ko byaturutse ahanini ku kuba Inama y’Ubutegetsi yarashyizweho nyuma y’ikomatanywa ry’ibyo bigo, aho yashyizweho ku wa 8 Ugushyingo 2011, hakaba hari hasigaye amezi atageze kuri ane ngo inzibacyuho y’umwaka umwe yari yahawe irangire.
Ibyo kandi byabaye mu gihe RBC nta n’umuyobozi yari yabona kuko uwo ifite yamuhawe muri Gashyantare 2016, ariko kuva ibyo byose byaba, icyo kigo kikaba nta muyobozi w’Inama y’Ubutegetsi cyari gifite.
Iki kigo cyahawe abagize Inama y’Ubutegetsi, iyobowe na Prof. Philip Cotton, wungirijwe na Dr. Etienne Karita, usimbuye Uster Kaitesi.
Inama y’Ubutegetsi ya RBC igizwe na Prof. Philip Cotton (Umuyobozi), Dr. Etienne Karita (Umuyobozi wungirije), Dr. Charlotte Bavuma, Danny Mutembe, Hadija Murangwa, Uwamwiza Claudine na Kayisire Marie Solange.
Uretse abagize inama y’Ubutegetsi, RBC yanahawe Umuyobozi Mukuru ushinzwe Imirimo Rusange (Corporate Services Division Manager), akaba ari Mutegaraba Nathalie.
RBC yashinzwe ku itariki 7 Werurwe 2011, ubwo hakomatanywaga ibigo 14 by’ubuzima, hatangira kuvuka ibibazo by’ubuyobozi, imikorere n’imikoranire bitewe ahanini no kuba ibyo bigo byarahujwe ariko ugasanga biteye mu buryo butandukanye cyane, bityo ntibyorohe guhita bihuzwa mu gihe gito.
Prof. Philip Cotton ni muntu ki?
Prof. Philip Cotton ni Umuyobozi wungirije wa Kaminuza y’u Rwanda, umwanya yahawe nyuma y’igihe yari amaze ari umuyobozi wa Koleji y’ubuvuzi n’ubumenyi mu by’ubuzima yahoze ari KHI.
Yaje kuyobora KHI aturutse mu ishuri ry’ubuvuzi ry’i Glasgow muri Scotland, aho yanakomeje kubibangikanya no kwigisha muri iryo shuri, akaba ari na ho yakoreye imirimo nk’umuganga igihe kirekire, akaba ari no mu Kanama k’umuryango mpuzamahanga w’Abaganga (Royal College of General Practitioners).
Iyo mirimo y’Ubwarimu yayitangiye nyuma yo gusoza amasomo muri iyo Kaminuza ya Glasgow, aho yakuye impamyabumenyi y’icyiciro cya gatatu n’iy’Ikirenga mu by’Ubuvuzi.
Prof. Philip Cotton ni Umuvugabutumwa mu Itorero Methodiste.


text:
ITANGAZO/ IBURA RY ' AMASHANYARAZI
Ubuyobozi bukuru bwa sosiyete itunganya ikanatanga serivisi z’Ingifu z’amashanyarazi (EUCL) buramenyesha abafatabuguzi bayo ko ku Cyumweru taliki 25 Gashyantare, 2017 uhereye saa mbiri (8h00) za mu gitondo kugeza saa sita (12h00) z’amanywa hazaba ibura ry’amashanyarazi mu turere twa Kicukiro na Gasabo mu mirenge ya Kimironko, Bumbogo, Nyarugunga, Ndera na Free zone kubera ibikorwa byo kuvugurura imiyoboro y’amashanyarazi iherereye i Bumbogo.
Abantu bose barasabwa kwitondera insinga z’amashanyarazi kuko umuriro ushobora kugaruka mbere y’isaha yavuzwe haruguru.
Twiseguye kubafatabuguzi bacu kubera ibura ry’umuriro rizaba mu gihe uwo muyoboro uzaba uri gusanwa.
Bikorewe i Kigali kuwa 22 Gashyantare, 2017
Wilson KAREGYEYA
Umuyobozi w’Ishami ry’Ubucuruzi


text:
Burya mu buzima bw’umuntu nkuko byemezwa n’abantu batandukanye, nta kintu gishimisha mu buzima nko gukunda ugakundwa. Iyo umuntu afite umuntu umukunda nawe akamukunda nta buryarya burimo buri wese ahora yumva afite ibinezaneza muri we. Gusa ikigoye ni ukumenya niba koko umukunzi wawe agukunda n’umutima we wose.
Niba uri mu rukundo n’umuntu ukaba ujya wibonaho ibi bimenyetso tugiye kukugezaho nta gushidikanya ko uwo muntu umukunda ndetse ko wifuza ko aguhora hafi mu buzima bwawe.
1. Iyo muhuye ntimwifuza gutandukana
Iyo umuntu ari kumwe n’uwo akunda aba yumva bahorana kuko umwe aba asa nufite rukuruzi idatuma umwe aba kure y’undi kuko n’iyo mutandukanye umwe akomeza gutekereza undi bigasa n’aho mukiri kumwe
2. Iyo muhuje amaso wumva uhindutse
Abantu bakundana iyo bahuje amaso ntibiborohera kuko bombi bahita bumva hari igihindutse mu mubiri kandi bakumva bafite n ‘isoni zo kurebana kuburyo badashobora kumara umwanya urenze umunota umwe barebana ijisho ku rindi.
3. Kumwumva vuba
Umuntu ukunda yita cyane ku byo umukunzi we amubwira kandi akamwumvira muri byose ndetse hakaba n’ibyo yirengagiza by’inyungu ze bwite akitangira umukunzi we.
4. Kumva ntacyo mwahishanya
Abakundana, buri wese aba yumva ntacyo yakwihererana atakibwiye undi kandi umwe akunganira undi muri byose,kugira ngo habeho ubwuzuzanye ku mpande zombi kandi haba mu byishimo cyangwa mu mubabaro umwe akumva ari ngombwa ko mugenzi we abimenya.
5. Kuza mu bitekerezo kenshi
Umuntu ukunda by’ukuri aguhora mu bitekerezo kenshi ndetse wagerageza no kubyirengagiza bikanga,ugasanga ukunda no kumwikanga aho uri hose.
6. Kubitsanya amabanga
Kubitsanya amabanga ku bantu bakundana ni ikimenyetso cy’uko mukundana by’ukuri kuko icyo utabasha kubwira undi muntu uwo ari we wese udatinya kukibwira umukunzi kandi nawe akakubikira iryo banga .
7. Kuratira abandi umukunzi wawe
Kubwira buri wese ko ufite umukunzi kandi ukunda ntibitera isoni ariko iyo urukundo rurimo uburyarya umwe nta n’ubwo yemera ko afite inshuti kabone n’ubwo abandi bantu baba babizi ndetse babibona.
8. Kumubonamo ejo hazaza heza
Akenshi abantu bakundana bya nyabyo,buri wese aba atekereza uko ejo habo hazaba hameze bari kumwe kandi akumva ko ari ikintu cyiza cyane kandi gishimishije
Niba ujya ubona muri ibi bimenyetso byose nta na kimwe kirangwa mu rukundo rwanyu wikiha amahirwe ko mukundana by’ukuri kuko urukundo rurenze ibyo abantu babwirana mu magambo.
Alice UMWALI/Umubavu.com


text:
Umuryango utegamiye kuri Leta w’Abanyamerika World Vision, watanze inkunga ya miliyoni enye z’amafaranga y’u Rwanda muri Kigali International Peace Marathon 2018, unashimira urwego iri rushanwa rigezeho mu gukwirakwiza Amahoro.
Isiganwa mpuzamahanga rya Kigali International Peace Marathon ryatewe inkunga na MTN, Skol na Banki ya Kigali nk’abafatanyabikorwa bakuru ariko rifite n’abandi batandukanye barimo Uruganda rukora moto mu Rwanda (RMC) na World Vision yatanze sheke ya miliyoni enye kuri uyu wa Gatatu.
Umuyobozi w’uyu muryango mu Rwanda, Sean Kerrigan, yatangaje ko bishimira urwego iri rushanwa rigezeho mu myaka itandatu ishize batangiye gufatanya, anashimangira ko bizakomeza kuko rihuje na World Vision intego yo kwimakaza umuco w’amahoro.
Yagize ati “Intego ya World Vision ni ukubona urubyiruko, abana bishimye, babayeho neza hari n’amahoro mu muryango. Dutewe ishema rero no kuba tumaze imyaka itandatu turi abafatanyabikorwa b’iri siganwa ryitiriwe Amahoro. Ni umwanya mwiza wo kwishimira Amahoro u Rwanda rufite ndetse no kuyereka amahanga.”
Umuyobozi w’Ishyirahamwe ry’Imikino Ngororamubiri mu Rwanda, Mubirigi Fidèle, yashimiye World Vision, avuga ko yo itandukanye n’abandi bafatanyabikorwa kuko bo baba bafite ibyo bamamaza ariko yo ikaba igira uruhare muri Kigali International Peace Marathon nta yindi nyungu igamijemo.
Yagize ati “Twakiriye inkunga ya World Vision ariko siyo yonyine, kuko no mu minsi yashize baduteye izindi mu bikorwa bitandukanye byo kuzamura impano z’urubyiruko muri uyu mukino. Amafaranga baduhaye azadufasha cyane mu myiteguro kugira ngo igikorwa kizagende neza.”
Yakomeje agira ati “World Vision itandukanye n’abandi bafatanyabikorwa kuko ibyo ikora ni ubwitange, ntabwo hazamo ibintu byo kuvuga ngo urampa nanjye nguhe nunguke. Babikora mu rwego rwo gufasha umuryango muri rusange no guteza imbere urubyiruko.”
Kigali International Peace Marathon 2018 izaba ku Cyumweru, tariki 20 Gicurasi, izatwara amafaranga y’u Rwanda agera kuri miliyoni 120.
Biteganyijwe ko izitabirwa n’abagera ku 8000 bazakina mu bice bitatu harimo icy’abiruka marathon (ibirometero 42), abiruka igice cya marathon (ibirometero 21) n’icy’abiruka bishimisha (Run for Fun).
Kwiyandikisha ku bashaka kuryitabira birakomeje ku mashami ya MTN kuri UTC, CHIC, Nyabugogo, Nyarutarama na Remera, ku cyicaro cya Banki ya Kigali no ku murongo wa mobile money wa *182*3*505050*2000#.
Umuyobozi wa World Vision mu Rwanda, Sean Kerrigan (Iburyo) yashyikiriza sheki Umuyobozi w’Ishyirahamwe ry’Imikino Ngororamubiri mu Rwanda, Mubirigi Fidèle
Nyuma yo kwakirara inkunga ya World Vision muri “Peace Marathon” bafashe ifoto y'urwibutso


text:
hhhhhh nakumiro
hhhhhh nakumiro
ibyo ntibishoboka ahumbwo uwomusaza azaniye ibiryo abahungube.
eheeee uyu sumukobwa ni gahanga njyewe ndumiwe ,gusa azibuka ko yasibye asubiyemo ,buretse atangire abyare abana badegadega donc badafite intege
Murine pasteur yirire akan
akagasaza karamususura rero ariko nkutudusaza tubadufuha kubi kamubonye ahagararanye numuhunguwe kamwereka uretseko abazabikurikirana akagakobwa kazasigaranwa numuhungu wuyu musaza kuko uyumukambwe aratega zibashuka pe yagiye
Iby’isi ni amabanga, ariko noneho ntibikiri amabanga ahubwo ni umubare
Uyu mu sisiter yarawubaze yabonye umusore wamukundaga ntagafaranga yifitiye ahita ajya kuyashaka kwa muzee kugira muzehe mu myaka mike asigaje ayi musazishemo neza , yafashe imyaka Muzee afite akuramo ifo iye ahita abona iyo asigaye kubaho (mu gateganyo iyo umukobwa asigaye kubaho) ahita abona umusaza ashigaje n’itanu yo kubaho. abona muri iyo itanu we azaba afite 31 ,akazahita yibanira numusore bakundanaga muri secondaire bakarya ibya muzeehe ntawubahagaze hejuru
Ntimubitindeho,urwo nirwo rukundo nyarwo.Kandi uwo rushatse ruramusanga.
Muvane amazimwe aho harya mwebwe ko Imana ibakunda ibarusha ingahe??? Sinumvise abarokrekazi bose umugabo wabo ari Yesu hahahah ubu Robert Mugabe niyishakira akanyogwe muzasakuza mbiswa ma mkwigane mugenzi wange
Hhhhh!!!! uziko ngirango abantu babihinduye bitakiva mu gusenga bisigaye biva mu rukundo?
Ampayinka SIMPENZWE WA DATA. mbiswa maaaaa
nakaga pe.ibintu bitamenyerewe mu rwatubyaye.
ahhhh ngo amurusha 35ans wapi abo bantu ndabazi umugabo afite 70ans umugore afite 26ans donc difference ni 44ans. imana ibubakire hhhh
Urukundo ni rwogere
Urukundo ni rwogere
Harya ngo ukunguku ni uguharanira kuba umugore wa Pasteur gusa!!!!!!Mwokabyara mwe abana bubu nti mukigira isoni!!! ibaze Umukwe uriya kureeeeee se bukwe hahahaha aka ni akaga MBA ndoga Singirankabo wa mbyaye.
Harya ngo ukunguku ni uguharanira kuba umugore wa Pasteur gusa!!!!!!Mwokabyara mwe abana bubu nti mukigira isoni!!! ibaze Umukwe uriya kureeeeee se bukwe hahahaha aka ni akaga MBA ndoga Singirankabo wa mbyaye.
Desodre gusa


text:
Patmos Choir yo mu itorero ryabadiventiste b`umunsi wa karindwi igiye kwizihiza isabukuru y`imyaka 20 bamaze batangiye umurimo mu gitaramo kizabera muri Kigali Convention Center.
Patmos Choir yatangiye umurimo mu mwaka wa 1996 itangizwa n`abanyeshuri bize hirya no hino muri Repubulika iharanira Demokarasi ya Congo ubwo bari bagiye gutaha Marriage ya mugenzi wabo witwa Samuel Gatoya , Nyuma yo kwicara no gutekereza neza impano bifuzaga kumuha, basanze nk`uko kera baririmbaga mu mashuri bizemo bamugenera impano y` indirimbo.
Nyuma y`ubwo bukwe basanze guhura kwabo bitahagararira aho niko gutumira abandi bagenzi babo bari baziranye maze batangiza chorale bayiha izina rya PATMOS ari naryo bagifite kugeza ubu. Patmos Choir ikaba yaratangiranye n`abanyamuryango basaga 30.
Uko iminsi yagiye ihita, Patmos Choir yakomeje umurimo mu bice bitandukanye by`u Rwanda ndetse na Africa muri rusange nko muri RDC, Uganda, Kenya n`ahandi ndetse bamwe mu baririmbyi bagera ku 10 baje kujya gutura muri Leta Zunze Ubumwe za America no muri Canada bakaba nabo baragiye bagerageza guhura bagakora umurimo w`Imana.
Kuri ubu Patmos Choir igizwe n`abantu 18 bahoraho ndetse n`undi muryango mugari w`abayishyigikira mu bikorwa byayo bya buri munsi. Ikaba imaze gukora ibitaramo byinshi mu nsengero ndetse no mu ma salle atandukanye nka Centre Culturel Franco-Rwandais, Mille Collines n`ahandi hatandukanye kandi ibi bitaramo byose bikaba byaragiye bitanga umusaruro ushimishije. Iyi chorale ikaba imaze kugira Album 7 z`amajwi ndetse na 2 z`amashusho.
Ku itariki ya 24 Ukuboza 2016 muri salle ya Kigali Convention Center, Patmos Choir izakora igitaramo cyo gushima Imana no kwizihiza imyaka 20 bamaze batangiye umurimo w`ivugabutumwa, Iki gitaramo kikazatangira I saa kumi n`ebyiri z`umugoroba kwinjira bikaba ari amafaranga 10,000 kuri buri muntu.
Festus @ Urugero.rw


text:
Rwanda|Kwemeza imyanzuro si ko kazi k inama njyanama gusa
Inama njyanama zigomba kurenga urwego rwo kwemeza imyanzuro gusa ahubwo zigomba kugira uruhare mu gukora igenamigambi ryiza rishingiye ku
byifuzo by’abaturage.
Ibi ni ibyatangajwe na Fred Mufurukye, Umuyobozi Mukuru muri Minisiteri
y’Ubutegetsi bw’Igihugu ushinzwe imiyoborere myiza mu mwiherero w’inama njyanama y’akarere ka Ruhango ko mu ntara y’Amajyepfo wakorewe mu karere ka Rubavu tariki ya 10-12 Mutarama.
Muri uwo mwiherero abagize inama njyanama bakaba baraganiriye ku ruhare rwabo mu miyoborere myiza y’akarere kabo n’igihugu muri rusange ndetse n’imikorere y’inama njyanama n’izindi nzego.
Gakuba Didier, umuyobozi w’inama njyanama y’Akarere ka Ruhango yatangaje ko uyu mwiherero  wabaye umwanya mwiza wo kwisuzuma  no gufata ingamba zo gutuma  abaturage bahagarariye bagera koko ku iterambere risubiza ibibazo bafite.
Umuyobozi w’Akarere ka Ruhango Mbabazi Francois Xavier, we yavuze ko asanga umwanya nk’uyu wabaye uwo kwibukiranya ko umujyanama akenewe mu iterambere iryo ari ryo ryose ry’umuturage ati “umujyanama ni nk’ijisho rindi umuturage arebesha, iyo adahari aba abuze ikintu.â€
Naho Depite Byabarumwanzi Francois yibukije abagize Inama Njyanama ko bagomba guhoza umutima ku nshingano zabo  kuko kuzisobanukirwa bibabuza kugongana, bagahora baganisha ibyo bakora ku nyungu z’abaturage mbere y’inyungu zabo bwite.
Guverineri w’Intara y’Amajyepfo Alphonse Munyentwari asoza na we yasabye abagize inama njyanama kuba umusemburo w’iterambere ry’akarere kabo, bagafata iya mbere mu gushyira mu bikorwa imihigo n’izindi gahunda za Leta  ziganisha umuturage ku iterambere.


text:
Yabigarutseho ku wa 14 Gicurasi 2018, mu nama y’iminsi itatu yahurije i Kigali, abahanga mu gucunga ibisigazwa by’ibikoresho by’ikoranabuhanga n’abayobozi mu nzego zitandukanye muri EAC, igamije gushakira hamwe uburyo buboneye bwo kubibungabunga.
Dr Ally Simba yagize ati “Hari ikibazo gikomeye mu gucunga ibisigazwa by’ibikoresho by’ikoranabuhanga mu Karere, icya mbere, buri mwaka tuba dufite ibisigazwa toni ibihumbi 140, iryo ni ibarura ryakozwe mu 2015, ubu nta mibare ya vuba dufite, icyo ni ikindi kibazo. Turi gushakisha uburyo buboneye ariko na none mu Karere turacyafite imbogamizi mu bijyanye n’ingamba n’amategeko abigenga, biratandukanye igihugu ku kindi. Icyo ni ikibazo!”
Yakomeje ati “Hari amasezerano amwe abuza urujya n’uruza rw’ibyo bikoresho muri ibi bihugu. Turi kureba ibyo bibazo byose kandi dutekereza ko uburyo bwiza bwo kubyirinda ari uguhuza ingamba n’amategeko byo kurinda ibidukikije muri EAC [..] Ubusanzwe nta kibazo cy’inzobere dufite mu karere kacu, barahari babishoboye ariko iyo bigeze mu bushake bwa politiki z’ibihugu biba ikibazo.”
Uyu muyobozi yavuze ko hazakomeza gukorwa ubukangurambaga mu bayobozi b’ibihugu binyamuryango ku gushyiraho uburyo, politiki n’ingamba zo gucunga ibisigazwa by’ibikoresho by’ikoranabuhanga, bagatumirwa mu nama n’amahugurwa bitegurwa hagamijwe gukuraho izo mbogamizi.
Umuyobozi Mukuru w’Urwego ngenzuramikorere (RURA), Lt. Col Patrick Nyirishema, yavuze ko uko ikoranabuhanga rirushaho kwihuta, ari nako ibisigazwa by’ibikoresho byaryo byiyongera, ndetse iyo bititaweho bishobora kugira ingaruka ku bantu.
Yagize ati “Ibyo bintu rero iyo bititaweho, bishobora kugira ingaruka zikomeye ku bantu, bimwe ndetse biba binifitemo ibishobora kwangiza ibidukikije bikaba byateza ibibazo ku buzima bw’abantu. Niyo mpamvu twagize iyi nama iduhuza nk’ibihugu byose bigize EAC kugira ngo tuganire tunafate ingamba z’uburyo twacunga ibisigazwa by’ikoranabuhanga, uburyo twakomeza kurinda ibidukikije n’abantu.”
Abahanga n’abakurikiranira hafi ibidukikije bitabiriye iyi nama bagaragaje ko ibisigazwa by’ibikoresho by’ikoranabuhanga nk’ibya telefoni, mudasobwa, firigo, batiri, imashini zimesa n’iziteka, televiziyo, ibyuma bishyushya n’ibindi byiyongera nta buryo bwo kubitunganya buhari kuko bitabora, birushaho kuba ikibazo ku bidukikije, bikaba byagira ingaruka ku buzima bw’umuntu.
Umuyobozi Mukuru Wungirije w’Ikigo cy’Igihugu gishinzwe kubungabunga Ibidukikije (REMA), Munyazikwiye Faustin, yasobanuye ko ibisigazwa by’ibikoresho by’ibikoranabuhanga bibamo ubutabire bufite ubumara bubi ku buzima bw’abantu ku buryo bishobora kubatera indwara zirimo kanseri n’izindi.
U Rwanda rusanzwe rwarashyizeho ingamba zigamije gukusanya no gutunganya ibisigazwa by’ikoranabuhanga. Inama y’Abaminisitiri yo ku wa Gatanu, tariki ya 19 Mutarama 2018, yemeje Amasezerano y’imyaka icumi hagati ya Guverinoma y’u Rwanda n’Umushoramari ENVIROSERVE yerekeranye no gucunga uruganda ruherereye mu cyanya cyahariwe inganda mu Karere ka Bugesera, rutunganya imyanda y’ibikoresho bishaje by’ikoranabuhanga. Kuri ubu rumaze gukusanya toni 500, hakaba hari intego ko mu mwaka ruzajya rukusanya byibuze izisaga ibihumbi 10.
Uru ruganda rwatangiranye no gukusanya ibisigazwa by’ibigo bya Leta ariko kuri ubu rukaba rusaba ibigo byigenga n’abantu ku giti cyabo kubikusanya bakarumenyesha rukaza kubitwara ku makusanyirizo yabyo.


text:
avril 2014
Ubutumwa Nyagasani Yezu yahaye Byishimo ku tariki ya 26/04/2014
Nyagasani Yezu yaje ababaye cyane ,ari mu rumuli rwinshi cyane ntabona icyo ndugereranya narwo nuko aranyitegereza aransuhuza ati;
Yezu : Uraho Byishimo mwana wanjye ukomeje kwihanganira ibigeragezo byose uhura nabyo.
Byishimo : Uraho Papa.
Yezu : Mwana wanjye umeze ute?
Byishimo : Papa meze neza gahoro nawe urabibona, ingendo mukomeje kunkoresha hirya no hino mu bana bawe, ni nyinshi maze kunanirwa.
Yezu : Byishimo mwana wanjye zikore, kuko imbaraga urimo gukoresha ntabwo ari izawe, ni izanjye njye n’umubyeyi wanjye; kuko iyo umubyeyi wanjye aguhagurukuje ati; njyenda, njya aha n’aha mu bana banjye, jya uhita ugenda, kuko iyo akubwiye, ntuhite wihuta birambabaza cyane, kuko kenshi na kenshi ubutumwa aguhaye buba bwihutirwa.
None mwana wanjye ndabona ufite ubwoba, uri guseta ibirenge, vuga byose tukubwiye ntacyo usize nta nicyo wongeyeho,reka gutinya kuko ari njye ubikubwiye, uyu munsi nje ndi umwami w’isi n’ijuru nsa nuri kubabwira ibya mbere na nyuma kuko mwanze kunyumva njye n’umubyeyi wanjye,naravuze ,naravuze ,naravuze, mwanze kumva none akanyafu kabagezeho kandi byaratangiye ndetse birakomeye.
Mwana wanjye, ongera unsuhurize abana banjye bose, ari abo muri kumwe muri kino gihugu cyanyu ndetse n’abari hirya no hino ku isi yose, uti; nimugire amahoro, nimugire amahoro, nimugire amahoro.
Bana banjye, ndababaye, ndababaye, ndababaye, mbabajwe na kino gihugu cyanyu cy’u Rwanda, mbabajwe n’abagituye mukomeje kumbabaza. Bayobozi, bategetsi, ba kino gihugu murambabaje cyane, icyo nakomeje kubabwira nta na kimwe mwumvishe, ahubwo ndabona ntacyo bibabwiye.
Mukomeje gutoteza abana banjye, bamwe benshi bakomeje kurohwa munzu y’imbohe, abandi bakomeje kwicwa urubozo, abandi bakomeje guhunga igihugu arimwe bahunga mwe bayobozi bakuru,mugira ngo simbibona, ndabibabwiye,ndabibabwiye,ndabibabwiye, uwicishijwe inkota nawe niyo agiye kwicishwa. Mu byumve neza ntabwo mvuze kino gihugu gusa mvuze n’abandi bose banyumva bari hirya no hino kuri ino isi, ariko cyane cyane ndabwira kino gihugu cyanyu cy’u Rwanda ari naho ubutumwa bwinshi buri gutangirwa.
Mwana wanjye babwirire uti; aka gahugu k’u Rwanda nakunze, nicayemo njye n’umubyeyi wanjye, tugiye kukisukurira, uwakoze nabi ahanwe, uwakoze neza ahembwe. Mwana wanjye babwirire ngo iy’isi mutuye ni ikibuga nabaharuriye ngo mu kidagaduriremo, ariko igihe cyo ku kidagaduriramo kirarangiye.
Bana banjye ubu shitani yabinjiyemo, iri gukorera hirya no hino mu gihugu, ndetse no mu mugi rwa gati, amategeko ari gukoreshwa buno, ni aya shitani.
Bana banjye b’abanyarwanda murugarijwe, murugarijwe, mwabwiwe byinshi mwanga kunyumva njye n’umubyeyi wanjye, none kababayeho, nongere nsubiremo bayobozi bakuru ntacyo mutumvishe, ntacyo mutumvishe, n’abandi mwese mwumvireho si mvuze isaha si mvuze umunsi, abanjye muhore mwiteguye kuko igihe cyarangiye, sinkomeza kurebera kuko nabihanganiye kenshi uyu munsi nje ndi umwami w’isi n’ijuru , nje kubabwira irya mbere na nyuma, abanjye mwese mwatataniye hirya no hino ari abari mu gihugu ari n’abari hanze mwese ngiye kubabumbira mu gikumba kimwe, mutangire mwisukure mweze imitima yanyu,kuko cya gihe nababwiye kigeze kandi bana banjye ufite amaso yo kureba narebe aho ibintu bigeze, nababwiye umuntu ukomeye ugiye kubavamo mwarabibonye, hagiye gukurikiraho undi wigereranya nanjye, ubwo namwe mwumve icyo catse kuvuga. Naramuhaye ararya yibagirwa n’abandi none igihe kirageze, simvuze byinshi rujindiri rurya ntiruhage igihe kirageze ngo n’abandi barye.
Byishimo : Papa ko mbona wabivuze urakaye uyu munsi.
Yezu : Mwana wanjye reba uko nsa uyu munsi, uko undeba uku, niko bimeze witinya kuvuga ibyo nkubwiye byose, kuko mu minsi iri imbere uko uri kundeba nsa niko mu gihugu benshi bagiye kumera .
Igiti kinini kirumye, nt’amashami gisigaranye, kigiye gukongoka, abumva bumve icyo nashatse kuvuga, mbisubiremo abafite amaso ni barebe, abafite amatwi yo kumva nibumve, kandi abankunda bankomeyeho njye n’umubyeyi wanjye, ni mudukomereho kandi muvuge Rozali cyane y’umubyeyi wanjye kuko ntatandukana na Mama.
Bana banjye b’abanyarwanda uyu munsi ndabibabwiye, ndabibabwiye mu bimenye kongera kuvuga kwanjye birakomeye, birakomeye, birakomeye. Mbasezeyeho, ngaho mugire amahoro, mbifurije kuzashyikirana nanjye mu Rwanda rushya, mu bihe bishya nagabiwe n’Umwami wanyu I Nyanza.
Mbahaye umugisha ku Izina ry’Imana Data na Mwana na Roho Mutagatifu.
Source: Forum hiwit


text:
Uturere turasaba ko decentralization y’ingengo y’imari yagera no ku mirenge
Bamwe mu bakozi b’uturere ndetse n’abayobozi batwo barasaba ko gahunda ya decentralization y’ingengo y’imari ya leta yakwihutishwa ikagezwa no ku mirenge kugirango uturere tubone umwanya wo gutekereza ibindi bikorwa by’iterambere.
Iyi ikaba ari imwe mu ngingo zagarutsweho mu nama igamije kwiga ku kongerera ubushobozi abakozi b’akarere ka Ruhango, bagiriye mu karere ka Muhanga ku wa 02 07 2012.
Aba bakozi bavuga ko byazajya byorohereza urwego rw’akarere mu gihe gahunda ya decentralization ku ngengo y’imari nayo igejejwe ku rwego rw’umurenge kuko usanga ibikorwa byose birebana n’amafaranga ya leta bigenerwa ku karere, ibi bikaba ari uguha inshingano nyinshi akarere.
Twagirimana Epimaque, umuyobozi wungirije ushinzwe imari, ubukungu n’amajyambere muri aka karere ka Ruhango avuga ko iyi gahunda iramutse ishyizwe mu bikorwa nk’uko babyifuza byazafasha uturere kujya tubona umwanya wo gukora izindi gahunda.
Agira ati: “tuvuge nka rwiyemezamirimo uri kubaka ibikorwa runaka bijyanye n’uburezi, umukozi w’akarere niwe uzakurikirana ibi bikorwa mu mirenge yose kuko akarere ariko kaba karagiranye amasezerano nawe, icyo umurenge ukora ni ugutanga raporo gusa ariko habayeho iyo decentralization y’ingengo y’imari ku murenge byakorohereza akarere gutekereza no ku bindi bikorwa by’iterambereâ€.
Aba bakozi n’abayobozi bavuga ko iyi gahunda iramutse igiye mu bikorwa, byanafasha umurenge guteza imbere aho bakorera ndetse bakanabasha guteza imbere abaturage kuko aribo baba bazi neza ibikenewe kuko begereye abaturage kurusha uturere.
Gahunda ya decentralizaion irimo ibice bitatu aribyo igice (cyangwa) faze ya mbere yari iyo kunoza inzego z’imiyoborere hashyirwaho urwego rw’intara, akarere, umurenge, akagari n’umudugudu.
Faze ya kabiri yabaye iyo kwegereza ubuyobozi abaturage, inzego zibegereye zigahabwa ingufu nk’aho kuri ubu gahunda nyinshi bazibona ku rwego rw’umudugudu kuzamura.
Faze ya gatatu ikaba ariyo iri gutekerezwaho na minisiteri ibifite mu nshingano; MINALOC, kugirango barebe uko habaho decentralization y’ingengo y’imari ku rwego rw’umurenge, amafaranga akajya ava muri za minisiteri agahitira ku mirenge aho kugirango ahitire ku turere.


text:
Padiri Augustin Ndikubwimana yahagariswe , ku murimo w’Ubusaserdoti mu gihe kingana nibura n’imyaka ibiri, ku buryo nta muntu n’umwe wemerewe kumusaba ubufasha mu by’iyobokamana.
Zimwe mu mpamvu zatumye Padiri Augustin Ndikubwimana ahagarikwa mu bapadiri ari ukutubaha amasezerano yagenwe ari yo; amasezerano y’ubukene, amasezerano yo kumvira n’amasezerano yo kudashaka umugore.
Umushumba wa Diyosezi Gatolika ya Gikongoro, Musenyeri Célestin Hakizimana, asobanura ko Padiri Ndikubwimana, yishe(...)
Padiri Augustin Ndikubwimana yahagariswe , ku murimo w’Ubusaserdoti mu gihe kingana nibura n’imyaka ibiri, ku buryo nta muntu n’umwe wemerewe kumusaba ubufasha mu by’iyobokamana.
Zimwe mu mpamvu zatumye Padiri Augustin Ndikubwimana ahagarikwa mu bapadiri ari ukutubaha amasezerano yagenwe ari yo; amasezerano y’ubukene, amasezerano yo kumvira n’amasezerano yo kudashaka umugore.
Umushumba wa Diyosezi Gatolika ya Gikongoro, Musenyeri Célestin Hakizimana, asobanura ko Padiri Ndikubwimana, yishe isezerano ry’ubukene kuko yari umusinzi.
Yagize ati “Icyo nari muziho ni uko iyo wamubonaga ari muzima wabonaga rwose azi ubwenge ari umuntu wagirira akamaro Kiliziya, ariko yamara kugasomaho bikaba ibindi, ubwo rero urumva ko n’isezerano ry’ubukene yaryishe.”
Hari amakuru avuga ko Padiri Ndikubwimana yaba yahagaritswe kubera kwica isezerano ry’ubumanzi, aho yajyaga mu ngeso z’ubusambanyi.
Musenyeri Hakizimana Yagize ati “Ubwo abakirisitu babikubwiye barabizi. Turi abapadiri batorwa mu bantu babana n’abantu kandi ‘nanjye icyo namuhagarikiye ni uko amakosa yakoraga yagiraga ingaruka ku bakirisitu.”
Musenyeri Hakizimana yakomeje avuga ko amaze imyaka ibiri amwihanganira, amuhana ndetse yanamuzanye i Kigali muri Communauté de l’Emmanuel kugira ngo bamumufashe gusenga. Ibi ngo ntacyo byatanze kuko Padiri Ndikubwimana yasubiye muri Diyosezi avuga ko yikosoye ariko bikananirana.
Musenyeri Hakizimana yasobanuye ko bitewe n’uko Kiliziya itegeka ko umupadiri wirukanwe ahabwa imperekeza, yasanze atamuha amafaranga amuhitishamo kwiga.
Yagize ati “Nabonye muhaye amafaranga yayapfusha ubusa ndamubwira ngo ahitemo ishuri ashaka kwiga kugira ngo tumuhe imperekeza y’ishuri, tumurihire icumbi n’amasomo. Yahisemo kwiga uburezi, yarangiza akiga icyiciro cya gatatu mu burezi.”
Akomeza avuga ko Diyosezi izamurihira yarangiza imyaka ibiri yarisubiyeho bigaragara ko yikosoye agasubira mu bupadiri, yaba atarisubiyeho agahabwa indi myaka ibiri izafatwa nk’umwanya wo kuzuza raporo z’i Roma kwa Papa, kugira ngo bazamusezerere burundu bamugire umukirisitu usanzwe.
Icyo gihe imperekeza ye izaba iyo diplôme azaba yabonye, ubundi ajye kwirwanaho mu buzima busanzwe.
Chief editor


text:
Uko wakwikorera umuti wo koza ibirahure
bijya bibaho ko umunytu ashobora koza ibirahuri by’inzugi n’amadirishya ariko ugasanga bifite imikori ukaba wagirango ntibyogeje,kandi hari uburyo wakoresha bigacya neza wifashishije umutobe w’indimu na vinegere,ukamaraho imikori yose ikunda kuza ku birahuri bitogeje neza.
Ibikoresho bikenerwa ;
- • Icupa rya vinegere y’umweru
- • Ikirahuri cyuzuye umutobe w’indimu
- • Amazi ashyushye cyane
- • Igikoresho cyo kuvangiramo
- • Icupa ryo kubishyiramo ryo kupuriza
- • Agatambaro gafite isuku
Uko bikorwa
Iyo umaze gitegura ibi bikoresho byose ufata ya vinegere n’umutobe w’indimu wateguye ukabishyira mu gikoresha wateguye gifite isuku ihagije,ukabivangiramo neza kuburyo byose biba nk’umutobe.
Iyo umaze kubona uruvange rwa vinegeren’umutobe w’indimu urubonye, uhita usukamo litiro imwe y’amazi ashyushye cyane yatuye nayo ukayavangira muri wa mutobe w’indimu na vinegere,ukabikoroga bikaba akazuyazi.
Nyuma yo kuvanga amazi na wa mutobe w’indimu na vinegere, uhita ubisuka mu icupa bakoresha bapuriza,maze ukaba wamaze gutegura n’agatambaro korohereye cyangwa kanepa uza guhanaguza.
Banza uhanagure umukungugu wose waba uri ku madirishya cyangwa ku nzugi ukoresheje amazi yonyine mbere , kugira ngo uze kogesha bimwe wateguye nta mukungugu cyangwa indi myanda iyo ariyo yose.
Tangira guhanagura ibirahuri ugende upuriza ku birahuri rwa ruvange rw’amazi n’umutobe w’indimu na vinegere washyize muri rya cupa unahanaguza ka gatambaro wateguye,buhoro buhoro unakuraho utwanda twose aho umaze gupuriza,kandi unahumutsa neza.
Uku niko ushobora koza ibirahuri by’amadirishya n’inzugi ukoresheje vinegere n’umutobe w’indimu ukamaraho imyanda yose ndetse ibirahuri ntibisigareho imikori.
NZIZA paccy
photo : google


text:
Abaturage ba Gatsibo bayigejeje aho itagereranywa na komini Murambi ya cyera
Abayobozi b’akarere ka Gatsibo baravuga ko intera ako karere kagezeho nyuma y’imyaka 20 u Rwanda rwibohoye ngo igaragaza iterambere rikomeye ku buryo nta wagereranya icyari komini Murambi ya kera na Gatsibo y’iki gihe kandi ngo ibyagezweho byose ni uruhare rw’abaturage n’ubushake bwabo bwo gutera imbere.
Mu Gatsibo bavuga ko ngo nyuma yo kubona ubwigenge, ubutegetsi bwagiyeho mu Rwanda ngo bwabaswe n’imiyoborere mibi itari igamije iterambere ry’abaturage. Ubu butegetsi ngo bwahezaga abaturage, bukabima ijambo ndetse ngo ni nabwo bwateguye kwica abenegihugu muri Jenoside yakorewe Abatutsi mu 1994.
Nyuma ya 1994 ariko ngo u Rwanda rumaze kwibohora hagiyeho ubuyobozi bugamije iterambere ry’abaturage, bose bahabwa ijambo mu kugena no kwiyubakira ibyiza by’igihugu bashaka. Ruboneza Ambroise uyobora akarere ka Gatsibo avuga ko iryo terambere rishingiye ku miyoborere myiza, aho buri abaturage bagira uruhare mu bibakorerwa, kandi bamaze guha agaciro gahunda za Leta ku buryo ubu bamaze kuzigira izabo.
Ubutegetsi bwahozeho ngo uretse no kudafasha abaturage muri gahunda zitandukanye z’ubuhinzi, ubworozi n’indi myuga, ngo ntibwabahaga umwanya wo kwihitiramo icyabateza imbere.
Mu burezi ngo ntibyari byoroshye kuko amashuri yabonwaga n’ufite bene wabo bakomeye cyangwa uwemerewe hagendewe kuri politiki y’iringaniza y’icyo gihe, ngo basanga ari mwene ngofero bakamusimbuza uwifite.
Kuri ubu ngo uburezi, imiyoborere myiza n’iterambere ry’ubukungu bigaragarira buri wese ku buryo ugeze mu karere ka Gatsibo utahaheruka atashidikanya kuvuga ko aka karere kibohoye nk’uko bitangazwa n’uyu muyobozi w’akarere ka Gatsibo, bwana Ruboneza Ambroise.
Ruboneza agira ati: “Kugereranya Gatsibo uko tuyibayemo iki gihe na komini Murambi ya mbere ya Jenoside ni ibintu bitagereranywa. Ni nko kugereranya umwijima n’urumuri cyangwa Isi n’Ijuru. Hari uwakumva ariko nanone byoroshye kuko ngo bihagije guhagarara hano hanze ukareba impinduka zagiye zibaho kuko bihita bikugaragariza aho twavuye n’aho tugeze uyu munsi.â€
Kuva u Rwanda rwakwibohora mu 1994, ngo mu karere ka Gatsibo hamaze kubakwa ibikorwa by’iterambere bigaragara birimo nk’inganda zitandukanye nk’urutunganya umuceri, urutunganya imyumbati rukayibyazamo ifu, urukora inkweto mu ruhu n’izindi. Izi nganda ngo ntibishimira ko zubatswe gusa, ahubwo ni umusingi w’iterambere n’ubukungu kuko byatumye abaturage muri ako karere bahabwa akazi ari benshi.
Akarere ka Gatsibo gafite ibitaro bikuru 2, ibigo nderabuzima 19 ndetse n’udushami tw’ubuzima bita postes de santé 17, mu gihe mbere ya Jenoside ngo hari ibitaro gusa nabyo bikaba bitari bifite ibikoresho bihagije mu kwita ku babigana.


text:
Gatsibo: Hamenwe ibiyobyabyabwenge bifite agaciro ka miliyoni 3
Abaturage bafatanyije na Polisi kumena ibi biyobyabwenjye Abaturage b’Akarere ka Gatsibo barasabwa kutishora mu biyobyabwenge kuko icyo gikorwa ari icyaha gihanirwa n’amategeko. Ibi ni ibyatangajwe More...
Burera: Hangijwe ibiyobyabwenge bifite agaciro ka miliyoni 32 z’amafaranga y’u Rwanda
Abaturage bo mu karere ka Burera bafatanyije n’ubuyobozi bw’ako karere ndetse n’inzego zishinzwe kubungabunga umutekano, ku wa gatau tariki ya 19/09/2014, bamennye ibiyobyabwenge birimo kanyanga, More...
Abayobozi mu ntara y’amajyaruguru bagiye guhabwa amahugurwa ku micungire y’abakozi
Guverineri w’intara y’amajyaruguru aratangaza ko mu minsi ya vuba hagiye kuba amahugurwa y’abayobozi batandukanye bo muri iyo ntara mu rwego rwo guteza imbere imicungire y’abakozi mu More...


text:
Uwase Hirwa Honorine wabaye nyampinga ukunzwe mu irushanwa rya Nyampinga w’u Rwanda 2017 yatanze ikiganiro mu nama y’urubyiruko rwo mu Karere k’Afurika y’u Burasirazuba, asaba urubyiruko gutekereza neza icyo rwafasha ibihugu rukomokamo aho kunenga.
Iyi nama ihuza urubyiruko rwo mu Karere k’Afruika y’u Burasirazuba yabereye muri Tanzaniya kuva kuwa 27 Ugushyingo kugeza kuwa 01 Ukuboza 2017.
Yahurije hamwe urubyiruko rwo mu bihugu bitanu bigize Umuryango w’Afurika y’u Burasirazuba aho bigaga ku buryo urubyiruko rwagira uruhare mu kujya mu myanya ifata ibyemezo mu buyozi bw’igihugu, mu bucuruzi, no mu myiryango idaharanira inyungu.
Uwase Hirwa Honorine wari uhagarariye u Rwanda yatanze ikiganiro, maze abwira urubyiruko bari kumwe ko, rukwiye gutekereza cyane kandi neza rukareba icyo rukwiye gufasha ibihugu rukomokamo, aho kwirirwa runenga rugendeye kubyandikwa mu bitangazamakuru.
Insanganyamatsiko y’iyi nama yagiraga iti “Gufungura Ubushobozi bw’uburubyiruko mu buyobozi: urubyiruko inkingi y’ukwihuza kw’Afurika y’u Burasizuba”
Yagize ati “Ndagirango muri aka kanya utekereze ku bintu byose wumva ushaka kubana na byo. Tuvuga ku bucuruzi, kwihangira imirimo, amafaranga, akazi, ubundi tukanenga ko ari ibyo iubihugu byacu bidakora ariko ntidutekereze twe ubwacu ibyo turari gukora. Turanenga ibi bitewe n’ibyo twasomye mu binyamakuru cyangwa se ibyo duhura nabyo, ariko se turatekereza neza. “
Hirwa Uwase Honorine ni umwe mu bakobwa bahataniye ikamba rya Nyampinga w’u Rwanda 2017, w’intyoza mu kuvuga, kandi ugaragaza ko afite impano yo kuyobora dore ko yayoboye Inama y’Igihugu y’abana mu mwaka wa 2016. Yari aherutse mu marushanwa ya Nyampinga w’Ibidukikije (Miss Earth) yabareye muri Phillipines.
Nyampinga w'u Rwanda 2016 Mutesi Jolly nawe ari muri Gabon aho yitabiriye inama y’urubyiruko ya ‘Africa Unesco Youth Forum aho nawe yatanze ikiganiro asaba urubyiruko kwigira ku Rwanda mu kugarura amahoro nk’igihugu cyabashije kwihutisha iterambere n’amahoro nyuma y’ingaruka mbi zatewe na Jenoside.


text:
“Indimi z’amahanga na zo turazikeneye ariko ururimi rw’Ikinyarwanda ni rwo ruzihaka zose” Isaac Munyakazi
Tariki 21 Gashyantare ni umunsi ngarukamwaka Mpuzamahanga wo kwizihiza ururimi kavukire washyizweho na UNESCO mu myaka makumyabiri ishize. U Rwanda rwijihije uyu munsi nyuma y’amezi atatu, Perezida wa Repubulika atangaje mu nama y’Umushyikirano yabaye mu mpera z’umwaka ushize ko Abanyarwanda bagomba gushyira ingufu mu gukoresha ururimi rw’Ikinyarwanda.
Mu kwizihiza Umunsi Mpuzamahanga w’Ururimi Kavukire, kuri uyu wa kane USAID (United States Agency for International Development), yashyikirije Minisiteri y’Uburezi ibitabo byo gusoma byanditse mu Kinyarwanda bihabwa abanyeshuri bo mu mashuri abanza kuva mu mwaka wa mbere kugeza mu wa gatatu, binyuze mu kigo cya USAID Soma Umenye.
Iyi gahunda yo gutanga ibitabo byo gusoma byanditswe mu Kinyarwanda, yatangiriye mu turere umunani muri mirongo itatu tugize u Rwanda. Joy Gatera, Umuyobozi Wungirije wa USAID Soma Umenye, yatangaje ko bitazagarukira muri utu turere gusa ko bizakomeza no mu tundi, kandi ko bazakomeza gufatanya na REB, abana bakabona ibitabo bihagije. Yongeyeho ko atari ibitabo gusa batanga ko bigendana n’utubati twa byo ndetse n’inyuguti zifasha abanyeshuri mu kumenya gusoma.
Joy yakomeje avuga ko gahunda yo gutanga mu mashuri abanza ibitabo byanditse mu Kinyarwanda, ikorwa ku bufatanye bwa Leta ya Amerika na Leta y’u Rwanda, ikaba ireba gusa ibigo by’amashuri ya Leta n’ibifashwa na yo.
Ku bijyanye n’amashuri yigenga yigisha mu ndimi z’amahanga Umunyamabanga wa Leta muri Minisiteri y’Uburezi, Isaac Munyakazi, yabigarutseho akangurira ababyeyi ko bakwiye gufasha abana mu kumenya ururimi kavukire rw’Ikinyarwanda kabone n’aho baba biga mu ndimi z’amahanga, yongeraho ko n’izindi ndimi z’amahanga na zo zikenewe kandi ko zemewe n’amategeko y’u Rwanda.
Yagize ati “Indimi z’amahanga turazikeneye, usibye Ikinyarwanda u Rwanda rukoresha n’izindi ndimi zemewe n’amategeko ari zo icyongereza n’igifaransa, ubu hiyongereyemo n’igiswahili. Izo ndimi zidufasha kwagura amarembo, ariko ururimi rw’Ikinyarwanda rugomba guhaka izindi ndimi zose. Kuvuga ururimi rwacu ni ishema kuri twe, tugomba kubyumva nk’Abanyarwanda cyane cyane ndabwira ababyeyi; mbasaba gutoza abana ururimi kavukire rwacu, tugomba kumva ko abana bacu bagomba kumenya Ikinyarwanda neza mbere yo kumenya izindi ndimi n’ubwo na zo tuzikeneye.”
Mu kwizihiza uyu munsi Muzamahanga w’Ururimi Kavukire, UNESCO ishishikariza ibihugu byose kubaha ururirimi kavukire rwa buri muntu nta vangura.


text:
Mu mubano kugira ubumenyi bwa nyabwo ni ngombwa cyane kuko usibye no mu rukundo gusa iyo ukora n’akazi gasanzwe ukaba ufite ubumenyi buke bikubyarira ingaruka zishobora no kugukurikirana ubuzima bwawe bwose, no mu rukundo rero ni kimwe.
Mu mubano kugira ubumenyi bwa nyabwo ni ngombwa cyane kuko usibye no mu rukundo gusa iyo ukora n’akazi gasanzwe ukaba ufite ubumenyi buke bikubyarira ingaruka zishobora no kugukurikirana ubuzima bwawe bwose, no mu rukundo rero ni kimwe.
ibi ni ibintu umuntu uwo ariwe wese agomba byerekeye urukundo
Mu rukundo ni ingenzi kugira indagaciro zimwe.
Mushobora kuba mu rukundo muri abantu babana ku buryo mwumvikanyeho mukaba mufite ibitekereko bitandukanye,ibyo ni byiza ariko umubano wanyu ndababwira ukuri mwakabaye mushaka uko mwagira indangagaciro zimwe mbese indoto z’umugabo zikaba iz’umugore.
Ni mwebwe mugomba kwihitiramo ikibabareye n’ikibereye umubano wanyu.
nimutege amatwi inama mugirwa n’umuryango ndetse n’inshuti zanyu zo hafi, muzitege amatwi ariko nyuma mukore igenzura rihagije nyuma mukore ikijyanye nicyo umutima wanyu ubasaba.
Ese imibonano mpuzabitsina ni ingenzi?
icyi kibazo ndabizi neza ko umukristo yasubiza ko imibonanompuzabitsina ari icyaha idakwiye na gato kuza mbere y’uko ugushyingirwa kuba ariko bamwe bahamya ko icyi ari igikorwa cyongera umubano cyane w’abakundana.
Akenshi iyo ubuzima buhindutse n’indangagaciro zirahinduka.
mu by’ukuri iyo ubuzima tuvuga aha bushobora guhinduka mu gihe habayeho ihinduka ry’uko yari ateye nk’igihe yagize impanuka akabura urugingo iki gihe uko wamufataga birahinduka ugatangira kumwita by’umwihariko. gusa bamwe bajya bafata umwanzuro w’ububwa bakareka abakunzi babo ngo ni uko bagize impanuka zituma babura zimwe mu ngingo zabo.
Kirazira gucenga umukunzi wawe.
aha ndakubwiza ukuri kubeshya umukunzi wawe ni ikintu kibi cyane niba urwaye mubwire ko urwaye niba wakennye wifashe nabi mu mufuka bikore.
Uburanga, uburebure n’akazi ntaho bihuriye no gukundwa.
abantu benshi muriyi minsi ya none bibeshya ko urukundo ruzanwa n’ibintu cyangwa kugira akazi kaguhemba agatubutse ariko biratandukanye kuko benshi bikundira imico myiza,ubwitonzi ndetse bagira n’amaherwa ngenderwaho mu buzima.
Ntabwo umubano wanyu wawugereranya n’undi uwariwo wose.
ntabwo umubano w’abantu bakundana ushobora gusa n’undi w’abandi bakundana kuko uburyo babanye atari bumwe kandi bose badateye kimwe, ntibahuje idini n’umuco ntanubwo binjiza amafaranga amwe, umubano w’abakundana ukwiye kuba umwihariko.
Ntuzashake guhindura imiterere y’uwo mukundana.
ntuzigere ushaka gukunda umuntu utegura kuzamuhinduramo umuntu wifuza ngo uhindure imco ye n’uko yitereye kuko umuntu ahinduka ku bushake bwe. wowe mufate kandi umukunde uko ari.
Umubano wanyu ni byose.
Ntabwo ari kenshi uzasanga wishimira umwanya munini umara wandikirana n’inshuti zawe zisanzwe kuri facebook usubiza email baba bakwandikiye ahubwo uzasanga cyane witekerereza umuntu wikundira ndetse n’udukino mukunda kwikinira.
Ibitekerezo
munyunguye ubwenge murakoze cyane cyane Kanda hano umusubize
Ndabashimiye cyane. ndi shangi Kanda hano umusubize
murakoze nkuyemo byishi ntarinzi Kanda hano umusubize
NUKURI NIBYOSHYE GUKUNDA Kanda hano umusubize


text:
Icyumweru cyahariwe ibikorwa bya Polisi y’u Rwanda mu Ntara y’Amajyaruguru cyatangijwe hubakwa ibiro by’umudugudu wahize iyindi mu kurwanya ibyaha, haterwa ibiti bivangwa n’imyaka n’ingo 100 zihabwa ingufu zituruka ku mirasire y’izuba.
Ni Umudugudu wa Mugari wo mu Kagari ka Migeshi mu Murenge wa Cyuve mu Karere ka Musanze, wahoze ufatwa nk’indiri n’icyambu cy’ibiyobyabwenge byiganjemo urumogi na kanyanga, ariko ubu umaze imyaka itatu utarangwamo icyaha.
Minisitiri w’Ubutegetsi bw’Igihugu, Francis Kaboneka, yasabye abaturage kumenya neza ko umutekano ariwo shingiro ry’iterambere.
Yagize ati “Kubakura mu mwijima ni ukubatera ingabo mu bitugu kuko namwe mwatangiye kuwuvamo, mwari mufite izina ribi ritabahesha agaciro ariko nimwe mwahisemo neza mubivamo, ubu musigaye muri intangarugero.”
“Ibi bikorwa mwahawe mubifate neza bibateze imbere kandi dufatanye kubaka igihugu cyacu kuko ntawe uzaza kukitwubakira. Aka ni agatonyanga mu nyanja nimukomeza gukora neza.”
Umuyobozi w’Ishuri Rikuru rya Polisi riri i Musanze, CP Felix Namuhoranye, yashimye uburyo aba baturage bagaragaje impinduka zikomeye abizeza ko bazakomeza gukorana na polisi hagamijwe kurushaho kwicungira umutekano.
Yakomeje agira ati “Ndabashimira ko mwahisemo neza mukumva ko umutekano no kurwanya ibiyobyabwenge ariyo nkingi y’iterambere ryanyu, muzakomereze aho n’indi midugudu izaze kubigiraho kandi natwe nka polisi tuzakomeza gufatanya mu bikorwa bibateza imbere”
Bamwe mu baturage bo muri uyu mudugudu nabo bemeza ko kuva aho bahisemo kurwanya ibikorwa bibi byakorwaga barebera harimo no gucuruza ibiyobyabwenge byaturukaga mu bihugu by’ibituranyi birimo Uganda byabahaye umutekano ubu bakaba bashishikajwe no kwiteza imbere.
Uwitwa Habineza Anaclet yagize ati “Mbere wasangaga hano ari ahantu hahora urugomo ruturuka ku businzi bukabije ku buryo hari hazwi ngo ni muri Congo tukumva biduteye ishema ariko twabonye ko twari mu gihombo gikabije kuko nta watekerezaga ku iterambere ahubwo habaga ibikorwa bibi gusa by’urugomo.”
Icyumweru cyahariwe ibikorwa bya Polisi gifite insanganyamatsiko igira iti “Duture mu mudugudu utarangwamo icyaha.” Kizasozwa ku wa 16 Kamena 2018, ubwo Polisi y’u Rwanda izaba yizihiza isabukuru y’imyaka 18 imaze ivutse.
Guverineri w'Intara y'Amajyaruguru, Gatabazi Jean Marie Vianney na Minisitiri w’Ubutegetsi bw’Igihugu, Francis Kaboneka, batangiza igikorwa cyo kubaka Ibiro by'Umudugudu wa Mugari mu Kagari ka Migeshi mu Murenge wa Cyuve
Guverineri w'Intara y'Amajyaruguru, Gatabazi Jean Marie Vianney yafatanyije n'Ingabo gutera ibiti bivangwa n'imyaka
Minisitiri Kaboneka yifatanyije n'abaturage gutera ibiti bivangwa n'imyaka
Polisi y'Igihugu yifatanyije n'abandi bayobozi kubakira abaturage b'i Musanze ikiraro cyari cyarangiritse
Minisitiri w’Ubutegetsi bw’Igihugu, Francis Kaboneka, yaganiriye n'abaturage imvura ijojoba
Igishushanyo mbonera cy'Ibiro by'Umudugudu wa Mugari muri Musanze


text:
Mwitinya, dore ndababwira ubutumwa bwiza bw’umunezero mwinshi uzaba ku bantu bose kuko uyu munsi umukiza abavukiye ……,Ubu ni ubutumwa abamalayika babwiye abungeri “(Luka 2: 10 – 13).” Ubu butumwa ni ubwacu. Nuko rero nimwamamaze iyo nkuru nziza duhereye mu miryango yacu no mu Matorero Shingiro maze tugeze abantu ku mahoro Umwami Yesu wenyine azi gutanga. Noheli nidufashe kugira ubugingo buzima bunesha icyaha, maze duhe Yesu umwanya mu bugingo bwacu.
Nuko abagishwa cumi n’umwe bajya i Galilaya ku musozi Yesu yabategetse. Bamubonye baramupfukamira ariko bamwe barashidikanya . Nuko Yesu arabegera avugana nabo ati “ nahawe ubutware mu ijuru no mu isi. Nuko mugende muhindure abantu bo mu mahanga yose abigishwa , mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose . Kandi dore ndi kumwe namwe iminsi yose kugera ku mperuka y’isi.” Matayo 28: 16-20. Yesu aratwibutsa iyi nshingano nkuru yasigiye Itorero.
Ndabashishikariza rero kwizera Yesu mukirinda ibibatera gushidikanya byose mukagendera mu butware bwe, maze mu mwaka wa 2017, umukiristo wese wa Diyoseze ya Shyogwe agire umuhigo wo kuzana abandi kuri Yesu, ya gahunda ya tubashake twashyimye gukoresha irusheho gushyirwa mu bikorwa. Twite ku bakijijwe tubarere neza bagere kurugero rushyitse mu kwizera, abaguye nabo tubagaruze ubugwaneza bagaruke mu rugo rwa Data.
Turashaka Itorero rikura kandi ribyara nkuko Yesu abishaka. Ibyo kandi nibyo tuzibandaho dusuzuma imihigo mu nzego zose duhereye ku Itorero Shingiro, ikanisa, Paruwase n’ubucidikoni. Tukareba abo twashatse, abo twigishije bakabatizwa n’abakomejwe ndetse n’abo twagejeje kurugero rushyitse.
Diyoseze ya Shyogwe yongeye kugira umugisha wo kwakira igiterane cyahuje Abepesikopi n’Abapasitori bose ba Province y’Itorero Angilicane mu Rwanda kuva tariki ya 28/11 kugeza 02/12/2016. Muri icyo giterane hafatiwemo imyanzuro myishi azadufasha kurushaho kuzana Ubwami bw’Imana. Hakozwe kandi igiterane cy’urubyiruko n’icyabana b’abapasitori ibyo biterane byose byubatse Itorero. Ibiterane nibikomeze bitegurwe ku nzego zose cyane cyane muri Paruwase n’ubucidikoni. Ibyavuye muri ibyo biterane byose bishyirwe mu bikorwa bihereye mu rwego rwo hasi mu Itorero.
Turashima Imana cyane ku byiza Diyoseze yacu yagezeho mu myaka makumyabiri n’Itanu imaze ishinzwe n’imyaka makumyabiri Umwepiskopi wayo amaze ayiyoboye. Mu gihe twitegura kwizihiza Yubile yiyo myaka, umwaka utaha wa 2017, mutangire mubisengere, gahunda yuko bizakorwa muzayigizweho. Dukomeze kandi gusengera imishinga itandukanye igaragara hirya no hino muri Diyoseze harimo ikigo cy’amahugurwa cya Siyoni, Iniverisite ya Hanika izatangira muri Mutarama 2017. Nk’ishuri rigitangira ni ngombwa ko turisengere, tukohereze abanyeshuri kuryigamo tukaribera abambasederi beza.
Yesu yongera kubabwira ati “ Ni jye mucyo w’isi. Unkurikira ntazagendera mu mwijima na hato, ahubwo azaba afite umucyo w’Ubugingo” Yohana 8:12. Kugendera mu mucyo wa Yesu, bizatuma twirukana umwijima wa Satani maze tugire abakiristo bakizwa neza, bafite abya Roho n’iby’umubiri nabyo. Maze koko tugere ku intego ya Diyoseze yacu igira iti “ Ubwami bwawe buze ”.
Dukomeze gusengera no gukorera u Rwanda twasigiwe na ba Sogokuruza bacu. Tuzirikane kandi imfubyi, abapfakazi, abarwayi, imbohe, n’abandi bose bafite imitima itentebutse dusabire amahoro Akarere dutuyemo k’ibiyaga bigari, Afurika ndetse n’Isi yose muri Rusange.
Umuhanuzi Yesaya yahanuye ibye neza ati “Mushyizeho umwuka wanjye , azazanira abanyamahanga gukiranuka , ntazatongana ntazasakuza, urubingo rusadutse ntazaruvuna , kandi n’urumuri rucumba ntazaruzimya, ahubwo azazana gukiranuka byukuri”. (Yesaya 42: 2). Mboneyeho kubashishikariza kwemerera Umwuka Wera gukorera mu mitima yanyu, gukiranuka muri byose no gushakashaka uko mwamwenya ibyo umwami ashima.
Ubwo Yesu ari Immanuel; Imana iri kumwe natwe, tumwemerere abe Umutware wacu, twihatire kwimura ibintu byose twaba twarimitse muri twe no mu mibereho yacu maze tureke koko abe uwa mbere mu buzima bwacu.
Ndangije mbasabira kandi mbihanangiriza bene Data ngo mujijuke, mwite kumiryango yanyu muharanira kwigira no kugera kurugero rushyitse. Mumenye kandi kubara iminsi yanyu uburyo butuma mutunga imitima y’Ubwenge.
Amahoro Imana itanga, aruta uko umuntu wese yakwibwira, ajye irinde imitima yanyu n’ubwenge bwanyu, kugirango mukomeze kumenye no gukunda Imana Data n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese , Umwana kandi Umwuka Wera ube muri mwe, kandi ugumane namwe iminsi yose. Amina.
Mugire Noheli nziza n’Umwaka mushya muhire w’Umwami wacu wa 2017.
Mgr. Dr. Jered KALIMBA, Umwepisikopi n’Umuvugizi wa E.A.R Diyoseze ya Shyogwe.


text:
Sena yemeje abayobozi 3 ku myanya basabirwaga na Guverinoma
Yanditswe na SEZIBERA ANSELME
Inteko rusange y’abagize Inteko inshinga amategeko y’u Rwanda umutwe wa Sena yamaze kwemeza inashyira mu myanya y’akazi abayobozi batatu mu bigo bitandukanye birimo umwanya w’umuyobozi mukuru wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, umwanya w’umuyobozi mukuru w’Ikigega k’imari cyo gusana imihanda hamwe n’umwanya wa Komiseri muri komisiyo y’u Rwanda ishinzwe ivugurura ry’amategeko.
Umuyobozi wa Komisiyo ya politiki n’imiyoborere myiza muri Sena, Sindikubwabo Jean Nepomuscene, avuga ko hagendewe ku biteganywa n’Itegeko Nshinga ndetse n’itegeko ngenga rigenga imikorere ya Sena, iyo komisiyo yasuzumye dosiye zoherejwe na Guverinoma.
Avuga ko mu gusuzuma izo dosiye Komisiyo ya politiki n’imiyoborere myiza yabanje kureba inshingano za buri rwego abasabirwa kwemezwa bazakoreramo, isuzuma imyirondoro yabo kugira ngo iyihuze n’inshingano basabirwa, ndetse habaho kuganira na buri wese hagamijwe kumva uburyo yumva azashyira mu bikorwa inshingano z’ikigo ahawe kuyobora naho yumva zashyira ingufu n’ubunararibonye afite.
Mu nshamake Sindikubwabo agira ati: “Ku mwanya wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, ni ikigo cyari gitegerejwe ngo gitangire urwego rw’ubutabera rubone ibimenyetso bishingiye ku buhanga hatangwe ubutabera burushijeho kunoga. Gifite inshingano rusange zo guha abakigana serivisi zo gusuzuma no gupima ibimenyetso byagenderwaho mu butabera n’izisabwa n’abantu ku giti cyabo.
Gifite inshingano zo kwihaza mu ngengo y’imari no gusagurira isanduku ya Leta, avuga ko mu myaka 5 ya mbere kizahabwa ingengo y’imari ariko kikaba gitegerejweho kuba ikigo kinjiza amafaranga kikaba ikigo cy’ubucuruzi.
Itegeko kandi riha icyo kigo cya Laboratwari inshingano zo gukusanya, gupfunyika, kohereza amafaranga, kwakira kubika no gusuzuma ibimenyetso by’ahakorewe icyaha. Kikagira inshingano zo gusesengura mu buryo bwa gihanga ibyo bimenyetso byakenerwa mu butabera. Gufata no gusuzuma ibizamini n’ibindi bifitanye isano n’umubiri w’umuntu kugira ngo ukuri kumenyekane.
Ku byerekeranye n’ikigega k’imari cyo gusana imihanda, gifite inshingano zo kwakira, gucunga neza no gutanga amafaranga akoreshwa mu gusana imihanda ya Leta yo mu rwego rwa mbere igenwa n’iteka rya Minisitiri. Sindikubwabo akomeza yerekana ko indi nshingano ari iyo gusuzuma ko ibitabo by’ipiganwa mu gusana imihanda byakurikije amategeko.
Ku mwanya wa komisiyo y’u Rwanda ishinzwe ivugurura ry’amategeko(RLRC), hazibandwa ku nshingano zo kumenyekanisha amategeko asanzweho mu byiciro by’abantu bitewe nayo bakeneye”.
Nk’uko byagarutsweho mu nama y’Inteko rusange yari iyobowe na Perezida wa Sena Bernard Makuza yanitabiriwe n’abasenateri bagera kuri 25, bashima ibyagezweho na Komisiyo ya politiki n’imiyoborere, basaba ko abasabirwa imyanya bajya banagaragaza cyane ikoranabuhanga rigezweho, abakozi bagezeho, bujuje ibisabwa ndetse n’ibikoresho bigezweho, ku buryo bimwe mu bibazo bikemuka hirindwa ko byagendaho amafaranga ntibigire inyungu bitanga.
Hamaze gusuzumwa dosiye z’abo bayobozi mu myanya itandukanye n’ibyo basabwa, Inteko rusange ya Sena yaje kwanzura kandi ishyira mu myanya abayisabirwaga.
Perezida wa Sena Makuza Bernard yemeje ko ACP Dr Sinayobye François w’imyaka 43 wasabirwaga na Guverinoma ku mwanya w’umuyobozi mukuru wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, yemeza Twahirwa Innocent w’imyaka 32 wasabiwe kuba umuyobozi mukuru w’ikigega k’imari cyo gusana imihanda (RMF) na Rukundakuvuga François Regis w’imyaka 50 wasabiwe umwanya wa komiseri muri komisiyo y’u Rwanda ishinzwe ivugurura ry’amategeko (RLRC).
TANGA IGITEKEREZO
Leave a Reply
Be the First to Comment!


text:
Ese umwana wawe yaba akunda kuva imyuna? Byigutera ubwoba kuko nta gishya kirimo, nk’uko bitangazwa n’abahanga mu ndwara yo kuva imyuna.Niba bibaye dore icyo ugomba gukora
1. Myira umwana vuba:
Kumyira umwana ni cyo kintu cya mbere ugomba guhita ukora warangiza ugakanda buhoro izuru ukoresheje intoki. Ibi bizatuma kuva imyuna bihagarara mu gihe gito.
Kugira ngo amaraso yongere gufata, shaka agatambaro gasukuye neza ukamushyire mu mazuru mbere yo kongera kumufunga izuru bwa kabiri ukoresheje intoki. Ushobora gukoresha na none agatambaro karimo ikibumbe cy’amazi akonje (glaçons) ukakamushyira ku zuru n’abundi. Gusa ntuzakoreshe agatambaro kariho amazi ya Oxygène kuko ashobora gutuma ahita abura umwuka.
Icyo ugomba kwirinda igihe umwana wawe arimo kuva imyuna, ni ukumucurika umutwe uwujyana inyuma kuko bituma amaraso atabona uko asohoka, akaba yamuhera mu muhogo akabura uko ahumeka; ibyo bikaba byanamuviramo urupfu.
2. Ushobora kumuryamisha akaruhuka
Ukimara kubona ko umwana agiye kuva imyuna, ugomba guhita umubuza kwipfuna cyangwa kongera gushyira intoki mu mazuru kuko bishobora gutuma imyuna yongera kuva. Ariko ugomba gusaba umuganga ukurikiranira hafi umwana wawe kuguha amavuta (pomade) agufasha koroshya ikibumbe cy’amaraso bikaba byagufasha guhanagura mu mazuru h’umwana wawe. Igihe nta tubumbe w’amaraso turi kuza, amaraso akomeza kuza nk’amazi ugomba guhita wihutira kujyana umwana kwa muganga bakaba ari bo bareba uko bahagarika iyo myuna.
Kuba ahantu hakoje
Mu gihe cy’imvura aho ikirere kiba gikonje, hakunze kubaho ko abana bava imyuna. Ibi bikaba biterwa no kuba mu bihugu bikonja cyane, bagerageza gushaka ubushyuhe mu buryo bwose bushoboka .Umwuka ushyushye rero utuma mu izuru huma,
amatembabuzi yagombaga gutuma hatabaho kuva imyuna agashiramo bigatuma umawana ava imyuna. Akaba ari yo mwamvu umwana ukunda kugira ikibazo cyo kuva imyuna ugomba kumurinda ahantu hari umwuka ushyushye.
Gusa abantu bakuru na bo bashobora kuva imyuna biturutse ku mwuka ushyushye ariko bikaba biterwa n’uburwayi nk’impyiko cyangwa umuvuduko udasanzwe w’amaraso. Niba ukunze guhura n’ikibazo cyo kuva imyuna usabwe kwirinda kunjywa ibinini bya aspirine igihe cyose ufite aho ubabara mu mubiri ahubwo ukoreshe paracetamol zo zitagira ingaruka mbi ku mimerere y’amaraso (coagulation).


text:
Abakobwa 22 n’abahungu 18 nibo bigishijwe ibijyanye na robot n’abanyeshuri baturutse mu Ishuri Rikuru ry’Ikoranabuhanga rya Massachusetts (MIT), mu gikorwa cyiswe “Robotics Academy Rwanda 2018” cyateguwe n’Ikigo cy’Ikoranabuhanga BK TecHouse ku bufatanye na Makers Academy.
Ubwo iyi gahunda yasozwaga kuwa 20 Mutarama 2018, aba banyeshuri bagaragaje umusaruro w’ubumenyi bahawe, bamurika robot zatanga umusanzu mu buhinzi zirimo izakwifashishwa mu guhinga, kubiba, kuhira no gusarura.
Nizeyimana Fine Laurence wiga muri Gashora Girls Academy wari mu itsinda ryakoze robot zirimo icukura imyobo (double digger) ndetse n’indi ishyiramo imbuto (transformer), yavuze ko nyuma y’ubumenyi bw’ibanze bahawe, ateganya gukomeza kubyiga ku buryo abasha gukora inini yatanga umusaruro koko.
Ati ”Nimara kubyiga ku rwego rwo hejuru nzabasha gukora robot zitafasha mu buhinzi gusa, ahubwo nakubaka n’izafasha mu bindi birimo kubaka ibikorwaremezo. Ikindi nuko nteganya no kuzabyigisha bagenzi banjye batagize amahirwe yo kugera hano.”
Mugisha Dennis wiga muri Cornerstone Leadership Academy yavuze ko yishimira kuba yaragize amahirwe yo guhabwa ubu bumenyi, akaba ateganya kujya gusaba kwimenyereza umurimo (internship), muri bimwe mu bigo byo mu Rwanda kugira ngo arusheho gushyira mu bikorwa ibyo yigishijwe.
Umuyobozi wa BK TecHouse, Regis Rugemanshuro, yavuze ko mu byumweru bitatu aba bana bamaze biga, byatumye barushaho kwigirira icyizere bakabona ko nabo hari icyo bashoboye.
Ati ”Ikindi ni ukuvana ibyo biga mu bitabo bakabishyira mu bikorwa, kandi koko mwabyiboneye hano, abana bakoze basubiza ibibazo biriho mu buhinzi cyane cyane, ari nabyo twibanzeho kugira ngo ibyo biga hano babibonemo ibintu bashobora kubyazamo umusaruro, bakabibonamo n’ibisubizo bikenewe ku isoko.”
Yakomeje avuga ko icyo bifuza cyane aruko guhanga udushya bigirwa umuco, ku buryo muri bo hashobora no kuvamo ukora robot ikorewe mu Rwanda, ikaba yaterwa inkunga na BK TecHouse cyangwa BK Group.
Umuyobozi mukuru wa BK Group, Dr Diane Karusisi, yavuze ko ibyo aba bana bakoze bitanga icyizere ko ejo hazaza h’u Rwanda ari heza cyane ndetse avuga ko bishimira kuba baratanze umusanzu mu kwigisha no guhugura abitezweho ibisubizo by’ibibazo igihugu gifite.
BK TecHouse ivuga ko uretse gukomeza kubakurikirana no kubahuza n’abantu bashobora gutuma bunguka ubumenyi bwisumbuyeho, bateganya ko iyi gahunda izakomeza ndetse ikarushaho kwaguka.


text:
Guverineri w’Intara y’Amajyaruguru, Gatabazi Jean Marie Vianney, yavuze ko umuyobozi mwiza aberaho gukorera mu mucyo aho kwirirwa akwepana n’itangazamakuru rimubaza impamvu atashyize mu bikorwa ibyo yagombaga gukora. Ni nyuma y’uko bamwe mu banyamakuru bumvikanye banengera imbere ye umuyobozi w’akarere ka Burera wavuzweho kwanga kwitaba telefone za bamwe mu baba bamubaza amakuru ndetse akanagerekaho kwimana amakuru ajyanye n’ibibera muri aka karere.
Ni mu kiganiro n’abanyamakuru cyo kuri uyu wa Mbere tariki 15 Mutrarama 2018, cyahuje Guverineri w’Intara y’Amajyaruguru ari kumwe n’abayobozi b’uturere tugize iyi ntara aho hagarutswe kuri byinshi mu bijyanye n’imibereho y’abatuye iti ntara, imiyoborere ndetse n’iterambere rimaze kugeraho hanagarukwa ku cyerekezo cy’iyi ntara.
Mu banyamakuru bari bitabiriye iki kiganiro, bagaragaje zimwe mu mbogamizi bahura nazo mu mikoranire yabo n’abayobozi b’uturere mu tugize iyi ntara aho bamwe muri bo bikomye cyane, Madamu Uwambajemariya Frolence uyobora akarere ka Burera kubw’uko atajya yitaba telefone za bamwe mu baba bashaka amakuru muri aka karere.
Asobanurira Guverineri impamvu ituma adatanga amakuru, Meya Uwambajemariya Florence, yagize ati “Hari igihe mbabwira nti mu rwego rwo gukorera muri team nkababwira nti umwe muri ba visi meya arahari,kandi n’abandi banyamakuru niko byagiye bigenda ariko ibyo byose natwe tuzajya tubyubahiriza nk’uko mwabidusabye tuzajya tubaha amakuru”
Guverineri Gatabazi yagize ati “Kuri icyo cy’itangazamakuru ntabwo aribo bazibwira ko habonetse visi meya, ni ukuvuga ngo uramutse ufite akazi kadasanzwe, umunyamakuru akagushaka ku mpamvu z’ibintu wenda bigomba gusobanuka kandi mu nyungu rusange, ni wowe umubwira uti vugana na kanaka, kandi visi meya niwe uba ushobora gusobanura ibijyanye n’ubukungu kandi n’ushinzwe itangazamakuru mu karere yabisobanura cyangwa n’umujyanama wawe yabisobanura”
Yakomeje agira ati “Ariko ikibura ni ukumusubiza, umuntu akagushaka (….) njya mbona abanyamakuru bavuga ngo (…) Mu gihe twajyaga gutangaza iyi nkuru uwo twagombaga kuvugisha yari ataraboneka (…) biroroshye. Ubutumwa bwawe biroroshye kububaha kandi mu nyungu zanyu, nibwira ko nituvugana n’abanyamakuru kandi tukabwizanya ukuri nibwira ko n’abandika ibidasobanutse bagenda bava mu mwuga”
Guverineri Gatabazi kandi yabwiye aba bayobozi b’uturere bose ko batazabwira aba polisi ngo babuze abanyamakuru kujya gutara amakuru cyangwa ngo babuze abaturage kuvugana n’itangazamakuru ari nayo mpamvu nk’umuyobozi aba agomba kuzuza inshingano ze agakorera bumuturage ibyo amugoma.
Ati “Wowe tunganya akazi kawe mu baturage, abaturage nibavuga nawe ugasobanura, niwo mwihariko w’abanyarwanda, tugomba gukorera mu mucyo kandi wamubwiye ko utarimo kuboneka ukamuha uwo bavugana akavuga ngo kuki umpaye visi meya nawe ubwe niwe cyaba ari ikibazo. (….) Ugomba kubaha amakuru yose ibigenda neza ukabitangaza n’ibitagenda neza ukabisobanura impamvu, ngewe niko mbyumva rwose”
Guverineri w’Intara y’Amajyaruguru, Gatabazi Jean Marie Vianney,
Mudaheranwa Juvenal, Uyobora akarere ka Gicumbi
Kayiranga Emmanuel, Meya w’akarere ka Rulindo
Meya Nzamwita Deogratias, uyobora akarere ka Gakenke Uwambajemariya Florence, Meya wa Burera uvugwaho kutavugana n’itangazamakuru Visi meya wa Musanze ushinzwe iterambere ry’ubukungu, Ndabereye Augustin


text:
Abayobozi bari mu mwiherero wa “Ndi Umunyarwanda”
Hashize igihe gahunda yiswe “Ndi umunyarwanda” ariyo igezweho mu Rwanda. Mu by’ukuri iyo wumvise ibyayo, ugira ngo koko u Rwanda rugiye kuba paradizo: aho abantu bagirirana impuhwe uwahemukiwe agahumurizwa, uwahemutse agaca bugufi, ngo kuko twese duhujwe n’isano ikomeye y’ubunyarwanda. Perfect.
Uko byagenda kose iyi gahunda iyaba yakorwaga kandi ikareba ibice byose bigize umuryango nyarwanda nta kabuza ko yagira akamaro cyangwa se igatanga umusanzu mu kwimakaza ubwiyunge. Ikibazo cy’iyi gahunda ni uko igaragara nka politiki kurusha ibindi byose. Nanone iyo urebye uburyo bamwe mu bayobozi bahagurukiye kuyishyira mu bikorwa wibaza niba koko bose bayumva kimwe.
Imwe mu nteruro za “Ndi umunyarwanda” iragira iti: Twemera ko jenoside yakorewe batutsi yakozwe mu izina ry’Abahutu bityo abo yakozwe mu izina ryabo bakaba bagomba gusaba imbabazi abayikorewe“. Ibi bikaba bivuze ngo Abahutu bagomba gusaba imbabazi Abatutsi, ariko ikibazo kikaba ingorabahizi iyo wibajije ikizakurikiraho. Ese nyuma yo gusaba imbabazi bizagenda bite? Ubutabera se buzakora akazi kabwo cyangwa usabye imbabazi ibyaha bye bihita bimera nk’urubura ku zuba? Ese abari mu nkiko bakiburana ubu baramutse bayobotse iyi gahunda nabo bahita bakirwa mu muryango nyarwanda bakitoza kubana n’ababashinjaga?
Kuba ibi bibazo nta bisubizo iyi gahunda yabiteganyirije bigaragaza ko itizweho birambuye n’ubwo bwose ngo yaganiriweho mu myiherero itandukanye.
Ku byerekeye abayobozi bavuga ko bayishyira mu bikorwa, na bo usanga batabikora kimwe. Senateri Makuza Anastase ngo arasaba imbabazi Abanyarwanda ngo kubera ibyo se yaba yarirengagije gukora (omission). Nyamara mu ijambo madame Jeannette Kagame nawe wagaragaje ko ashyigikiye iyi gahunda yavuze ku itariki 30 Kamena 2013, yibukije ko icyaha ari gatozi kandi ko buri vi rizipfukamira. Ugahita ubona ko harimo ukunyuranya mu mudiho no mu mashyi na Makuza.
Murekezi Anastase we yasabye imbabazi ku ibaruwa y’irondakoko yanditse mu mwaka wa 1973 aho we na bagenzi be basabaga ko Abatutsi batahabwa imyanya mu mashuri ndetse bakabangamirwa mu bucuruzi. Murekezi iki cyaha yakoze nticyoroshye. Cyakora biragaragara ko kubwa FPR nta cyaha kirimo. Muti kuki?
Mwese muzi gahunda yabayeho mu Rwanda yitwaga iringaniza yatangaga imyanya mu mashuri no mu kazi hagendewe ku ijanisha ry’Abahutu n’Abatutsi. Muri iyo gahunda niba Abatutsi bari 15 %, bagombaga guhabwa imyanya ingana n’uwo mubare mu mashuri no mu kazi, Abatwa bangana na 1% bagahabwa uwo mubare n’Abahutu bagahabwa ibingana n’ijanisha ryabo. N’ubwo bwose iyi gahunda FPR yayirwanyije, ariko umwe mu bayishyize mu bikorwa mu gihe yari minisitiri w’amashuri abanza n’ayisumbuye Colonel Nsekarije Aloys yabanye na FPR Inkotanyi nk’uko ifi yibera mu mazi kugeza aho yitabye Imana nta we umutunze urutoki. Ibi rero bigaragaza ko Murekezi nawe nta kibazo akwiye kugira keretse niba we ari insina ngufiya icibwaho urukoma cyangwa se akaba yazira ko atari Colonel!
Bwana Rucagu Boniface na we aherutse gutangariza ikinyamakuru Igihe.com ko we atazasaba imbabazi mu izina ry’Abahutu! Nyamara kandi ngo ibi azabikora mu kubahiriza Ndi umunyarwanda kandi ivuga nyine ko “abo yakozwe mu izina ryabo bakaba bagomba gusaba imbabazi abayikorewe”. Niko se namwe ni mumbwire izi mvugo zinyuranya ziratuganisha he?
Rucagu cyakora we biragaraga ko ari umubingwa: arashaka kwirega icyaha kitari cyo kugira ngo n’amateka atazabimubaza. Rucagu yaguze imigabane muri Radio RTLM. Nk’umuntu wari ushoye ashaka inyungu nta cyaha kibuza kubikora bimuha kuba umwere. Kuba rero RTLM yaraje gukora amakosa nyamara Rucagu akaba atari we wari ushinzwe management ndetse akaba atari editor wa gahunda zicaho ibi nabyo bimugira umwere kuko icyo yari akurikiye ari inyungu z’ifaranga zituruka ku gishoro yashyizemo. Ibyaha bijyanye n’ibiganiro byakozwe na RTLM byabazwa abari bashinzwe izo gahunda.
Dore ahubwo icyahama Rucagu: Niba ibiganiro yarabyumvaga kandi agasanga bifutamye akinumira iki cyaba icyaha kuko byagorana kwerekana ko we atabishyigikiye. Ibi ariko nabyo byajyana n’amasezerano arebana n’umugabane we. Akenshi umuntu ufite umugabane mutoya mu isosiyete runaka nta jambo aba afite. Rucagu rero azasabe imbabazi ko we nk’umuntu wari ufite imigabane muri RTLM atigeze acyaha uwari ushinzwe ibiganiro cyangwa se ngo asabe kuvanamo imigabane ye, ntazasabe imbabazi z’uko yagize ibyago agashora imari hanyuma ikaza gukoreshwa mu buryo busenya igihugu nk’uko abyivugira. Ibi nabirangiza kandi bazarebe niba ba Ruggiu n’abandi bakoraga kuri RTLM ntacyo baba bahuriyeho.
Niba dushaka kubaka ubunyarwanda rero si no kubwubaka ahubwo ni ukubusigasira, nihabeho bya biganiro abari mu mashyaka atavuga rumwe na Leta akunze gusaba maze twemeze aho duhera tuganira ku mateka, twatangira muri 1948, 1900 se cyangwa 1990 maze ntihagire ukuri duca ku ruhande. Afande Kagame atubwire amategeko yatanze ngo barase abahutu, Afande Ibingira atubwire ibya Kibeho, bazane abafungiye Arusha batubwire, Kabarebe atubwire ibyo yakoreye impunzi muri Kongo turire, duhahamuke, niturangiza dukore icyunamo ubundi dukore igihango cyo kutazongera ukundi.
Ubwo ibi bisa n’ibidashishikaje FPR rero, bizatuma Umuhutu agaragazwa nk’umwicanyi kabombo naho umututsi akaba Umumalayika wo mu ijuru kandi nyamara ku mpande zose hari ababi n’abeza.
Chaste Gahunde


text:
Rubavu : basuzumye ibituma bataba abambere mu mihigo
Njyanama y’akarere ka Rubavu yafashwe imyanzuro izabafasha kuza mu ba mbere mu mihigo mu mwiherero wo kwiga igituma batesa imihigo neza. Kuva uturere twashyirwaho 2006, umwaka wa 2015 nibwo akarere ka Rubavu More...
Nyamasheke: Njyanama irasaba gukoresha imbaraga zikomeye mu mezi 2
Njyanama y’akarere ka Nyamasheke irasaba ko akazi gasigaye mu kwesa imihigo kakwihutishwa kugira ngo ibikorwa byahizwe bizabashe kurangira mu gihe hasigaye amezi asaga abiri kugira ngo umwaka w’ingengo More...
Kirehe: Abaturage ngo bungukiye byinshi mu imurikabikorwa.
Mu imurikabikorwa ry’iminsi itatu ribera mu karere ka Kirehe bamwe mubaturage bavuga ko bungukiye mo byinshi batari bazi ngo bakaba bagiye gukurikiza inyigisho bahawe bagamije kwiteza imbere. Sikubwabo Janvier More...
Muhazi: Imbaraga nyinshi mu mihigo y’ubukungu zizazamura imibereho y’abaturage
Umurenge wa Muhazi mu karere ka Rwamagana ngo ugiye gushyira imbaraga nyinshi mu mihigo ijyanye n’ubukungu nko guhinga ku butaka buhurijwe hamwe kandi hagahingwa imbuto yatoranyijwe ngo kuko bituma imibereho More...
Nyamagabe: Abafatanyabikorwa mu iterambere barasabwa gushyigikira itorero ry’igihugu.
Mu nama rusange isanzwe y’ihuriro ry’abafatanyabikorwa mu iterambere ry’akarere ka Nyamagabe (JADF) yateranye kuri uyu wa kane tariki ya 16/05/2013, abafatanyabikorwa mu iterambere ry’akarere More...
Rulindo: Abafatanyabikorwa b’akarere JADF barasabwa kwegera abagenerwa bikorwa mu mirenge.
Nk’uko bisabwa n’abayobozi ba JADF mu karere ka Rulindo ,ngo abafatanyabikorwa barasabwa kwegera abaturage mu mirenge,bityo abaturage bakabasha kugira uruhare mu bikorwa  bibakorerwa. Aba bayobozi More...
Burera: Abafatanyabikorwa barasabwa kubahiriza igenamigambi ry’akarere
Umuyobozi w’akarere ka Burera atangaza ko umufatanyabikorwa uzajya ashaka kuzana ibikorwa by’iterambere muri ako karere azajya agendera ku bikubiye mu igenamigambi ry’imyaka itanu akarere kihaye More...
Akarere ka Ngororero kashimiye abafatanyabikorwa
Abayobozi b’akarere ka Ngororero bifurije umwaka mushya muhire wa 2012 abagatuye bose by’umwihariko abafatanyabikorwa bo mu madini anyuranye nk’uko byagaragaye mu itangazo ryasomewe mu More...


text:
Amakuru amaze kutugeraho mu kanya aravuga ko igorofa yahiye yari ifite imiryango12: hasi hari 6 no hejuru hari 6 ikaba ariyo yahiye. Nta bantu baguye muri uyu muriro ariko ngo hangirikiyemo byinshi cyane.
Kigali ikomeje gushya: ubu ni Nyabugogo iriho ishya kuri uyu wa kabiri 15/7/2014/ Byavuguruwe saa 13.00GMT
Amakuru amaze kutugeraho mu kanya aravuga ko igorofa yahiye yari ifite imiryango12: hasi hari 6 no hejuru hari 6 ikaba ariyo yahiye. Nta bantu baguye muri uyu muriro ariko ngo hangirikiyemo byinshi cyane.
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Abatuye Bweyeye bahawe amashanyarazi bamera nk’ababonekewe
Abaturage batuye mu Murenge wa Bweyeye mu Karere ka Rusizi bagejejweho amashanyarazi bwa mbere mu mateka yabo ibintu batatekerezaga ko bishobora kubaho.
Ku isaha ya saa munani z’amanywa, ku itariki ya 24 Nyakanga 2017, nibwo abaturage ba mbere bo muri uwo murenge bacanye amashanyarazi kuko ari bwo yari akihagera.
Bweyeye ni umurenge wo muri Rusizi ukikijwe n’ishyamba rya Nyungwe impande zose n’imisozi miremire.
Ushaka kuwugeramo aturutse mu Mujyi wa Rusizi akoresheje imodoka, akoresha igihe kirenga amasaha atatu agenda mu ishyamba rya Nyungwe.
Umuyoboro w’amashanyarazi wahageze, waturutse mu Murenge wa Butare, ahantu hareshya n’ibirometero bibarirwa muri 45.
Niyo mpamvu abaturage b’Umurenge wa Bweyeye bavuga ko kuba baragejejweho amashanyarazi babifata nk’igitangaza; nk’uko umwe muri bo witwa Uwimbabazi Josephine abisobanura.
Agira ati “Ikintu cyatumaga tubona ko ari inzozi ni uko twabonaga dutuye inyuma y’ishyamba tukabona insinga ntaho zanyura. Mbega muri make ni amajyambere yageze iwacu, Bweyeye yabaye nziza cyane.”
Mugenzi we witwa Ganjimana Frank avuga ko bari batuye inyuma ku buryo nta cyizere bari bafite cy’uko umuriro wabageraho. Akomeza avuga ko ayo mashanyarazi bagejejweho bagiye kuyabyaza umusaruro.
Agira ati “Ubu tugiye guhindura imikorere tugure imashini. Igitekerezo cyanjye mfite nzagura imashini isya imyumbati, turashimira Kagame Paul utugejeje ku iterambere.”
Abaturage bo mu Murenge wa Bweyeye bakomeza bavuga ko ayo mashanyarazi agiye gutuma basirimuka kuko azatuma bihangira imirimo ibinjiriza amafaranga arimo “salon de coiffure”, utubari, ububaji n’ibindi.
Ayo mashanyarazi kandi ngo yatumye babona aho ‘basharija’ telefone zabo kuko ngo mbere baburaga aho babikorera bakajya gutonda umurongo aho bashariijaga ku ngufu z’umuriro zikomoka ku mirasire y’izuba.
Niyibizi Mbanzabigwi, umukozi w’ikigo cy’igihugu gishinzwe ingufu (REG) avuga ko umushinga wo kugeza amashanyarazi mu Murenge wa Bweyeye watangiye muri Werurwe 2016, bikaba biteganijwe ko uzarangira muri Nzeli 2017.
Uwo mushinga ngo uzageza amashyanyarazi ku ngo ibihumbi 27 zo mu Karere ka Rusizi, Nyamasheke na Karongi. Uzarangira utwaye miliyoni zisaga icyenda z’Amadorari ya Amerika, abarirwa muri miliyari 7RWf.
Agira ati “Ni umushinga urimo igice kinini cyo kugeza amashanyarazi ku baturage bo mu cyaro muri rusange harimo ingo zo muri Bweyeye zigera ku 13000.”
Mu kwezi kwa Mutarama muri 2013, nibwo Perezida Paul Kagame yemereye abaturage ba Bweyeye amashanyarazi. Mu mpera za Kanama 2017, ingo 1500 zizaba zicana.


text:
Panorama
Mu mwiherero wa 15 w’abayobozi bakuru b’igihugu ubera i Gabiro mu karere ka Gatsibo, ku mbere tariki ya 26 Gashyantare 2018, mu ijambo rye riwutangiza, Perezida wa Repubulika Paul Kagame, yanenze cyane abayobozi cyane cyane ab’inzego z’ibanze bategera abaturage kugeza aho bugarizwa n’imirire mibi ndetse n’umwanda.
Perezida Kagame yasabye abayobozi b’inzego z’ibanze ibisobanuro by’impamvu mu bice bitandukanye by’igihugu hari ahakigaragara umwanda n’abana bagwingiye kimwe n’abataye amashuri. Yababwiye ko ari ibintu bimaze imyaka 15 biganirwaho ariko byaburiwe umuti, nyamara bahari.
Perezida wa Repubulika yavuze ko hari abayobozi bakuru b’igihugu barangwa no kudakorana, kujya impaka z’icyatuma ibibazo runaka bidakemuka kandi nta mpamvu yihariye yatuma ibyo bidakorwa. Yababajije impamvu nta mikoranire ibaranga, cyangwa se haba hari abakorana n’abo batishimira.
Yanavuze kandi ku kibazo cy’abayobozi bamara igihe kinini mu biro aho kugira ngo bajye mu baturage barebe ibibazo bihari, n’abandi bajyayo ariko umutima wabo ukaba usa n’uwasigaye mu biro.
Ati “Hari abajyayo ariko ngira ngo amaso yabo bayasiga mu biro ntibabone ibikwiye kuboneka ngo babikosore. Kujyayo mvuga si ukuba uri hariya ahubwo ugomba kuba uriyo no mu bitekerezo. Ugomba kuba uriyo ufite icyagutwayeyo, ufite icyo wumva, ushobora gukora icyiza ukagitandukanya n’ikibi; ntabwo ari ukujyayo gusa.”
Yakomeje agira ati “muzi ikibazo turwana na cyo cy’imirire mibi y’abana bacu bato, imyaka itatu ya mbere iyo bayitakaje … hari ibitagaruka. Iyo wabitakaje icyo gihe n’iyo wagira gute hari ibitagaruka. Ibyo tubivuze igihe kinini. Kuki mu mirire twajya mu ba nyuma? Ni ukubera iki?”
Perezida wa Repubulika yakomeje abaza impamvu mu bice bitandukanye by’igihugu hari ahakirangwa umwanda, ahandi ukagasanga abana ku mihanda batagiye mu ishuri mu gihe leta yashyizeho uburyo buri mwana wese agomba kwiga.
Yagize ati “Ubu muzavuga ngo habuze amafaranga, habuze ibyo kurya! Habuze kubyumva kugira ngo mumenye ko iki ari ikibazo? Habuze iki? Habuze kubiganira se ntabwo bivugwa buri munsi? Habuze iki?”
Akomeza agira ati “Abana usanga ku muhanda, ku nzira, umwanda… iki tukivuze inshuro zingahe? Meya b’uturere mwicaye he? Ibyo mvuga murabibona ntimubibona? Namwe mujyayo ariko ntimubona? Murabibona ntimubibona? Birahari kubera iki? Muraza kunyihanganira narambiwe amagambo; ndashaka ko tuganira, mumbwire ikibazo ni iki?”
Perezida Kagame yahisemo gusanga abayobozi b’uturere aho bicaye, nyuma yo kumusubiza ko ibyo bibazo na bo babizi. Yababajije impamvu bidakemuka ariko kandi bigomba kubonerwa umuti uko byagenda kose. Ati “ Ntabwo mujya kureba abo muyobora ntimuzi uko babayeho? Twebwe turava hano, ariko mwe ntabwo muhava mutansubije.”
Abayobozi b’uturere bahawe ijambo, hafi ya bose baganisha ku kwemera ko hari uburangare bwabayeho bwo kutajya mu baturage bagaherera mu gukoresha inama gusa bazi ko aribyo bitanga umusaruro.


text:
Nyuma yo gukora ubushakashatsi ku buzima bwa Tereza w’i Kalikuta, Serge Larivée yatangaje bimwe mu byari gutuma ataba umutagatifu.
Nk’ uko tubikesha urubuga Fluctuat.net, uyu mushakashatsi wo muri Kaminuza ya Montreal mu gitabo yise “Les Côtés Ténébreux de Mere Teresa”, bishatse kuvuga impande zaranzwe n’umwijima za Mama Tereza, kizatangazwa mu kwezi kwa Werurwe, ntigitaka na gato Mama Tereza nk’ uko ubusanzwe azwi muri Kiliziya Gatolika.
Ibi bikaba ari imyanzuro ya Larivée na bagenzi be bashingiye ku bikorwa 500 byaranze ubuzima bwa Gikirisitu bwa Tereza witabye Imana mu 1997 i Calcutta ho mu Buhinde.
Muri make bagaragaza ko Mama Tereza yakiraga amafaranga y’abaterabwoba, ntiyashakaga kumva ubutane bw’abashakanye, gukuramo inda kandi ko yasigaga abarwayi mu bigo bibashinzwe bijyanye no kubagirira isuku ikemangwa.
Nk’uko Larivée yabitangarije itangazamakuru, agira ati “Muri byo bitaro abarwayi basigaraga bonyine, isuku yabo ntiyitabweho ndetse ntibahabwe imiti yo kubagabanyiriza ububabare. Nyamara kuri Tereza we kubabara ngo byari ukubegereza Imana.”
Mama Tereza kandi ngo ntiyemeraga ko abagore bo muri Bosiniya batewe inda n’abanyaseribiya bafashwe ku ngufu ko bazikuramo.
Aba bashakashatsi bakaba bashimangira ko kuba Mama Tereza yaragizwe Umutagatifu ari igitangaza, ko Atari abikwiye kubera ibyo yari yarakoreye imbabare. Bakaba bagaragaza ko abarwayi biyambaza Mama Tereza ngo bakire atari we ubavura ahubwo ari abaganga.


text:
sobanukirwa n’akamaro k’urubuto rw’umwembe
Umwembe (Mango), ni urubuto rufitiye umubiri akamaro kuko ukungahaye kuri vitamini C ikenerwa mu gukora poroteyini (protein) z’ingenzi ku menyo, imikaya, amagufwa, imiyoboro y’amaraso, mu gukiza ibisebe, ikanagira uruhare mu gukora indurwe y’umwijima kandi ikanafasha mu ikoreshwa ry’umunyu ngugu wa Fer wongera amaraso mu mubiri.
Umwembe, ni rumwe mu mbuto zikunze kuboneka hirya no hino ku mugabane w’Afurika ndetse n’ahandi hatandukanye ku isi. Uru rubuto rero nubwo abantu barukoresha, usanga badasobanukiwe na zimwe mu ntungamuubiri ndetse na vitamine zirugize, bityo ugasanga hari n’abatarwitayeho.
Dore zimwe mu ntungamubiri ndetse na vitamine bigize urubuto rw’umwembe:
76 % bya vitamin C
25 % bya vitamin A
11 % bya vitamin B6 ndetse n’utundi duce twa vitamine B
9 % by’intungamubiri bita (probiotic fibre)
9 % copper
7 % bya potassium ndetse na
4 % bya magnesium.
Izi ntungamubiri zose zigaragara icyarimwe mu rubuto rw’umwembe, bityo rukaba ruza imbere mu mbuto ziganjemo intungamubiri nyinshi zitandukanye.
Zimwe mu ndwara uru rubuto rufasha mu kurinda.
-Cancer:
Urubuto rw’umwembe rugizwe na zimwe mu ntungamubiri zifasha umubiri guhangana n’ikibazo k’indwara z’uruhu zirimo n’indwara ya Cancer yo mu mabere, ifata ubugabo n’izindi.
-Umuvuduko w’amaraso(hypertension):
Uru rubuto rwuzuye intungamubiri ziganje kuri potassium, zifasha cyane mu kongera amatembabuzi mu mubiri ndetse no kuyaha umuvuduko ukwiye, bigafasha mu kurinda indwara y’umuvuduko w’amaraso n’izindi.
-Kumagara kw’uruhu:
Amazi y’urubuto rw’umwembe arinda uruhu kumagara ndetse akanatuma utwenge two ku ruhu dukora neza kuko uruhu rubasha gusohora neza imyanda iba irimo ndetse no kwinjiza umwuka.
Aha batanga inama y’uko byakorwa:
Uretse kuba uru rubuto ruzana ubuhehere bw’uruhu, ngo ushobora no gukatakata urubuto rw’umwembe ruhiye neza ukisiga mu isura amazi yarwo, ugakaraba mu isura nyuma y’iminota 10 cyangwa 15.
-Umubyibuho ukabije (obesity):
Urubuto rw’umwembe rufasha abantu bafite ibiro byinshi bitewe n’intungamubiri zirugize ziba zifite imimaro itandukanye mu mubiri w’umuntu. Uru rubuto rero, rubasha gutuma umuntu ahorana ibiro bijyanye n’igihagararo cye.
Ibindi mu byo uru rubuto rufasha, harimo kuba rufasha inzira y’igogora gukora neza, kurinda indwara ya diabete, amaso n’ibindi.
Abaganga batandukanye batanga inama ku mikoresherezwe y’izi mbuto kuko hari aho zishobora gukoreshwa nabi zikaba zatera izindi ndwara aho kuzirinda.
Koza neza urubuto rw’umwembe mbere yo kururya ni ngombwa, ndetse no kubanza kurukata kuko hari igihe ruba rwarapfuye harimo udusimba, bityo bikaba atari byiza kurya umwembe uhiye cyane utabanje kuwukata ngo urebemo imbere.


text:
Ngabo Medard yashyize amashusho kuri instagram arimo gucurangirwa na Mama we nk’ impano yamugeneye ku munsi w’ abagore .
Taliki ya 08 Werurwe nibwo ku isi hizihizwa umunsi mukuru w’ abagore aho abantu batandukanye bashyira hanze amafoto y’ ababyeyi babo babashimira intambwe nziza bajejejweho n’ ababyeyi babo . Meddy nawe yashyize hanze amashusho agaragaza ari kumwe n’ umubyeyi we ahamya ko yamwigiyeho byinshi byiza byamwubatse .
Yagize ati “ nakwigiyeho byinshi Mama…Ndagukunda …Gusa aranyica ninshyira hanze aya mashusho noneho :)…”
Abantu batandukanye bakurikira Meddy kuri Instagram bagiye bishimira impano yageneye Mama we ku munsi w’ abagore .
Reba ibitekerezo bitandukanye byavuzwe kuri aya mashusho .